open-index/open-wikipedia-markdown huggingface dataset:
കാവൽകോട്ടം

2011 ലെ കേന്ദ്രസാഹിത്യ അക്കാദമി പുരസ്കാരം നേടിയ തമിഴ് നോവലാണ് സു. വെങ്കിടേശന്റെ  **കാവൽ കോട്ടം.** പത്തുവർഷത്തിലേറെയെടുത്തെഴുതിയ ആയിരത്തിനാൽപ്പത് പുറങ്ങളുള്ള ഒരു ബഹൃത്തായ കൃതിയാണിത്. തമിഴ് സംവിധായകനായ വസന്തബാലൻ അരവാൻ എന്ന പേരിൽ ഇത് സിനിമയാക്കി
## ചരിത്ര പശ്ചാത്തലം
1310 മുതൽ 1910 വരെ 600 വർഷത്തെ മധുര നഗരത്തിന്റെ ചരിത്രമാണ് "കാവൽകോട്ട"ത്തിന്റെ പശ്ചാത്തലം. പടയോട്ടങ്ങളിലും അധികാരത്തിന്റെ പങ്കുവയ്ക്കലുകളിലും കാണാതെ പോയ കീഴാളരുടെ ജീവിതമാണ് ഈ നോവലിലൂടെ ആവിഷ്കൃതമാകുന്നത്. നായ്ക്കർ രാജവംശത്തിലെ എട്ടാമൻ തിരുമലൈ നായ്ക്കർ 1655ൽ അധികാരമേറ്റശേഷം നഗരപ്രാന്തത്തിലെ താതനൂർ ഗ്രാമവാസികൾക്കായിരുന്നു നഗരത്തിന്റെ കാവൽച്ചുമതല. 1850ൽ മദ്രാസ് പ്രസിഡൻസിക്ക് കീഴിലായതോടെ മധുരയിൽ പുതിയ പൊലീസിങ് സംവിധാനവും നീതിന്യായവ്യവസ്ഥയുമായി. ഇതോടെ പ്രാദേശിക പൊലീസായ താതനൂരിലെ പിരമലൈ കല്ലർ എന്ന ഗോത്രത്തെ ബ്രിട്ടീഷുകാർ കുറ്റവാളി ഗോത്രമായി മുദ്രകുത്തി; കൂട്ടത്തോടെ ജയിലിലിട്ടു. മോചിതരായവർക്ക് പിന്നെയും പീഡനം. രാത്രി പൊലീസ് സ്റ്റേഷനിൽ ഹാജരായി ഒപ്പുവയ്ക്കണം. പുലരുംവരെ അവിടെ കഴിയണം. ഇതാണ് നോവലിന്റെ ചരിത്ര പശ്ചാത്തലം. 
## രചനാ ശൈലി
പ്രാദേശിക ചരിത്രരചനാ സങ്കേതമാണ് ഈ നോവൽ രചനയ്ക്ക് സ്വീകരിച്ചിട്ടുള്ളത്. ഓറൽ ഹിസ്റ്ററിയിൽ ഊന്നി നടത്തിയ അന്വേഷണവും  നാടോടി കലകളിലും പാട്ടുകളിലുമുള്ള ചരിത്രസന്ദർഭങ്ങൾ കണ്ടെത്തി, മിത്തുകൾ ആഴത്തിൽ പഠിച്ചും  ഗ്രാമീണരുമായി നിരന്തരം സംസാരിച്ചുമാണ് നോവൽ രചന നടത്തിയത്.
## അവലംബം

## പുറംകണ്ണികൾ
കാവലാൾ - എൻ എസ് സജിത്

വർഗ്ഗം:കേന്ദ്ര സാഹിത്യ അക്കാദമി പുരസ്കാരം ലഭിച്ച കൃതികൾ
തമിഴ്നാട് മുർപ്പോക്ക് എഴുത്താളർ സംഘം

തമിഴ്നാട്ടിലെ പുരോഗമന സാഹിത്യകാരന്മാരുടെ സംഘടനയാണ് **തമിഴ്നാട് മുർപോക്ക് എഴുത്താളർ സംഘം** (**പ്രോഗ്രസീവ് റൈറ്റേഴ്സ് ഫോറം**).
തമിഴരെ പുസ്തക വായന ശീലിപ്പിക്കുകയാണ് മുർപോക്ക് എഴുത്താളർ സംഘത്തിന്റെ ഇപ്പോഴത്തെ ദൗത്യം. ചിന്നപ്പ ഭാരതി, സെൽവരാജ്, തമിഴ്ചെൽവൻ , മേലാൺമൈ പൊന്നുച്ചാമി, അരുണൻ , ഉദയശങ്കർ , ആദവൻ തുടങ്ങിയ മുൻനിര എഴുത്തുകാരും പ്രളയൻ , ജെ യേശുദാസ്, തിരുവുടയാർ , കരുണാനിധി, രാജേശ്വരി, കുപ്പദേവരാജ്, ബവ ചെല്ലദുരൈ, രാമു, ഭഗത്സിങ് കണ്ണൻ , പ്രകൃതീശ്വരൻ തുടങ്ങിയ പ്രമുഖ നാടക- സിനിമാ പ്രവർത്തകരുമാണ് സംഘത്തെ നയിക്കുന്നത്. 
കേന്ദ്ര സാഹിത്യ അക്കാദമി അവാർഡ് നേടിയ  മേലാൺമൈ പൊന്നുച്ചാമിയാണ് സംഘത്തിന്റെ വൈസ് പ്രസിഡന്റ്. 2011 ലെ നോവലിനുള്ള കേന്ദ്ര സാഹിത്യ അക്കാദമി അവാർഡ് നേടിയ സു. വെങ്കിടേശൻ ജനറൽ സെക്രട്ടറിയായി പ്രവർത്തിക്കുന്നു.
## അവലംബം

## ഇതും കാണുക
*സു. വെങ്കിടേശൻ
*കാവൽകോട്ടം

വർഗ്ഗം:സാഹിത്യ സംഘടനകൾ
ആലിയ മംദൂഹ്

നജീബ് മഹ്ഫൂസ് സാഹിത്യ പുരസ്കാരം നേടിയ പ്രമുഖയായ ഇറാക്കി എഴുത്തുകാരിയും സാഹിത്യ മാസികകളുടെ പത്രാധിപരുമാണ് ആലിയ മംദൂഹ്. (ജനനം : 1944)
## ജീവിതരേഖ
ഇറാക്കിലെ ബഗ്ദാദിൽ ജനിച്ചു. മാതാവ് സിറിയക്കാരിയായിരുന്നു. മനഃശാസ്ത്രത്തിൽ ബിരുദമെടുത്തു പത്രപ്രവർത്തകയായി. അൽ -റാഷിദ് മാസികയുടെ എഡിറ്റർ -ഇൻ -ചീഫും അൽ -ഫിക്ര്-അൽ -മുആസിർ മാസികയുടെ പത്രാധിപരുമായും പ്രവർത്തിച്ചു. മുൻ പ്രസിഡന്റ് സദ്ദാം ഹുസൈന്റെ ഭരണകാലത്ത് നിരോധനം ചുമത്തപ്പെട്ടതിനെ തുടർന്ന് 1982ൽ രാജ്യം വിട്ട് മൊറോക്കോയിൽ ഒമ്പതുവർഷം വിവിധ പത്രസ്ഥാപനങ്ങളിൽ പ്രവർത്തിച്ചു. പിന്നീട് ടുണീഷ്യയും ലബനോണുമായി ജീവിച്ചു. ഇപ്പോൾ ഫ്രാൻസിൽ പ്രവാസ ജീവിതം നയിക്കുന്നു. നോവൽ വിവിധ യൂറോപ്യൻ ഭാഷകളിൽ പരിഭാഷ ചെയ്യപ്പെട്ടിട്ടുണ്ട്. "സ്നേഹിക്കുന്നവർ" എന്ന നോവലിന് 2004ലെ സാഹിത്യത്തിനുള്ള നജീബ് മഹ്ഫൂസ് അവാർഡ് ലഭിക്കുകയുണ്ടായി. "നാഫ്തലിൻ" എന്ന ആദ്യകഥാസമാഹാരം 1973ൽ ലബനോണിൽ പ്രസിദ്ധീകരിച്ചു. സാമൂഹ്യ വിലക്കുകൾക്കുള്ളിൽ അമർത്തിവയ്ക്കപ്പെട്ട സ്ത്രീജീവിതങ്ങളുടെ ആവശ്യങ്ങളും മോഹങ്ങളും വരച്ചുകാട്ടാൻ സംജ്ഞകളും ബിംബങ്ങളും കൊണ്ടുള്ള അതേ ആവിഷ്കാര തന്ത്രമാണ് കഥാകാരി സ്വീകരിച്ചിരിക്കുന്നത്.
## നോവലുകൾ
* അൽ-മഹ്ബൂബത്ത് (Al-Mahbubat  - 2005)
* ദ ലവ്ഡ് ഒൺസ്(2003)
* അൽ-ഗുലാമ (The Maiden - 2000)
* അൽ-വാല((Passion - 1993)
* ഹബ്ബത്ത് അൽ-നാഫ്തലിൻ(Habbat Al-Naftalin -1986)
*  ലായ്ല വാ അൽ-ദിബ്(Laila and the Wolf - 1981)
* ഹവാമിഷ് ഇലാൽ സയ്യിദ് ബാ((Notes to Mrs. B - 1973)
*നാഫ്തലിൻ ബാഗ്ദാദിനെക്കുറിച്ചൊരു നോവൽ( Naphtalene: A Novel of Baghdad)
## പുറം കണ്ണികൾ
*ആലിയ മംദൂഹിനെക്കുറിച്ചുള്ള ലേഖനം 
## അവലംബം


വർഗ്ഗം:ആവിഷ്കാര സ്വാതന്ത്ര്യം
വർഗ്ഗം:ഇറാഖി എഴുത്തുകാർ
വർഗ്ഗം:1944-ൽ ജനിച്ചവർ
കടുവാസ്രാവ്

വലിപ്പംകൂടിയ സ്രാവിനമാണ് **കടുവാസ്രാവ്**. സെലാച്ചി (Selachii) വർഗത്തിലെ ഗലെയ്ഫോമസ് (Galeiformes) മത്സ്യഗോത്രത്തിൽപ്പെടുന്നു. ശാ.നാ. ഗലിയോസെർഡോ ക്യുവിയേരി (Galeocerdo cuvieri). വള്ളുവൻ സ്രാവ് എന്ന പേരിലും ഇത് അറിയപ്പെടുന്നു.

## ആവാസകേന്ദ്രം

ഉപോഷ്ണമേഖലയിൽപ്പെട്ട സമുദ്രതീരത്തോടടുത്താണ് ഇവയുടെ ആവാസകേന്ദ്രം. പലപ്പോഴും കടലിന്റെ അടിത്തട്ടിലേക്കും മിതോഷ്ണപ്രവാഹപ്രദേശങ്ങളിലേക്കും ഇവ സഞ്ചരിക്കാറുണ്ട്. മെഡിറ്ററേനിയൻ സമുദ്രത്തിൽ ഇവ കാണപ്പെടുന്നില്ല.

## പ്രത്യേകതകൾ

ടൈഗർ സ്രാവുകൾക്ക് സാധാരണ 4.5 മീ. നീളം കാണും. ഒമ്പതു മീ. വരെയുള്ളവയേയും അപൂർവമായി ലഭിച്ചിട്ടുണ്ട്. സ്രാവിന്റെ പുറംഭാഗത്തിന് ചാരനിറവും വയറിന് വെള്ള നിറവുമായിരിക്കും. ശരീരത്തിൽ അവിടവിടെയായി അവ്യക്തമായ ചില പാടുകൾ കാണാം. മോന്തയുടെ മുൻഭാഗത്തിന്റെ നീളം വായയുടെ വീതിയേക്കാൾ കുറവായിരിക്കും. മോന്തയുടെ അഗ്രത്തിനോടടുത്താണ് നാസാരന്ധ്രങ്ങൾ കാണപ്പെടുന്നത്. മോന്തയുടെ വശങ്ങൾക്കും അടിഭാഗത്തിനും മഞ്ഞ നിറമാണുള്ളത്. ടൈഗർ സ്രാവിന്റെ കണ്ണുകൾ താരതമ്യേന വലിപ്പംകൂടിയവയാണ്. ക്ലോമരന്ധ്രങ്ങൾ ചെറുതും. വായിൽ ഇരുപത്തിരണ്ടോ ഇരുപത്തിമൂന്നോ പല്ലുകളുണ്ടായിരിക്കും. ചന്ദ്രക്കലയുടെ ആകൃതിയിലുള്ള ഭുജപത്രം ആദ്യത്തെ പൃഷ്ഠപത്രത്തിന്റെ താഴെവരെയെത്തും. ഭുജപത്രത്തിന്റെ ആധാരത്തിന് അല്പം പിന്നോട്ടുമാറി നേരെ മുകളിൽനിന്നാണ് പൃഷ്ഠപത്രം ഉദ്ഭവിക്കുന്നത്. രണ്ടാമത്തെ പൃഷ്ഠപത്രം പായു പത്രത്തിനോളം വലിപ്പമുള്ളതും ഇതിനു നേരെ എതിരെ കാണപ്പെടുന്നതുമാണ്. പൃച്ഛപത്രം വളരെനീളം കൂടിയതാണെങ്കിലും പ്രായംകൂടിയ മത്സ്യങ്ങളിൽ നീളം കുറഞ്ഞ പത്രമാണ് കാണപ്പെടുന്നത്. ടൈഗർ സ്രാവുകൾ അണ്ഡജരായൂജ (ovoviviparous)ങ്ങളാണ്. ഇതിന്റെ കുഞ്ഞുങ്ങൾക്ക് 60-90 സെ.മീ. നീളമുണ്ടായിരിക്കും. ഒരു സമയത്ത് 10-50 കുഞ്ഞുങ്ങളുണ്ടാകുന്നു. കുഞ്ഞുങ്ങളുടെ ശരീരത്തിൽ പുലികളുടേതുപോലുള്ള കറുപ്പും വെളുപ്പും വരകൾ സുവ്യക്തമായി കാണാനാകും. ഏതാണ്ട് നാലു മീറ്റർ നീളം വരെ വളർച്ചയെത്തുമ്പോഴേക്കും ഇത്തരത്തിലുള്ള വരകൾ അപ്രത്യക്ഷമാവുന്നു.

## സർവാഹാരികൾ

ടൈഗർ സ്രാവുകൾ സർവാഹാരികളാണ്. എല്ലാത്തരം ഇരകളേയും ഇവ ആക്രമിച്ചു കീഴടക്കുകയാണ് പതിവ്. ഇവ മനുഷ്യരേയും ആക്രമിക്കാറുണ്ട്. ഞണ്ടുകൾ, കടൽപ്പന്നി, ചെറിയ ഇനം സ്രാവുകൾ, ചെറിയയിനം മത്സ്യങ്ങൾ എന്നിവയെല്ലാം ഇവ ആഹാരമാക്കുന്നു. അഴുക്കുകളും വിസർജ്യവസ്തുക്കളുമെല്ലാം ഇവ തിന്നൊടുക്കുന്നു. തീവ്ര വെളിച്ചത്തിലേക്ക് ഇത്തരം സ്രാവുകൾ പ്രത്യക്ഷപ്പെടാറില്ല. ഇക്കാരണത്താൽ തീവ്ര വെളിച്ചം പ്രകാശിപ്പിക്കുകവഴി ഇവയുടെ ആക്രമണത്തെ തടയാനാകും. രാത്രികാലങ്ങളിൽ മാത്രമേ ഇവ ആഴം കുറഞ്ഞ കടൽത്തീരത്തേക്കു വരാറുള്ളു. തിരക്കേറിയ സമയങ്ങളിൽ ഇവ കടൽത്തീരത്തേക്ക് അടുക്കാറില്ല.

## വ്യവസായിക പ്രാധാന്യം

ടൈഗർ സ്രാവുകൾ വ്യാവസായിക പ്രാധാന്യമുള്ളവയാണ്. ഇവയുടെ കരളിൽനിന്നും പോഷകമൂല്യമുള്ള എണ്ണ ലഭിക്കുന്നു. പലപ്പോഴും ചർമത്തിനുവേണ്ടിയും ഇവയെ കൊന്നൊടുക്കാറുണ്ട്.

## മറ്റുപേരുകൾ
കല്വരി, കല്വാരി, കല്സ്റാവ്, കല്ലസ്രാവ് , കല്ലം , കളളസ്റാവ്, കെല്ലന് , കെളളന്, കേട്ടലന്, കേതാലന് , പുള്ളിസ്റാവ്,വലിയസുരവ്  വലിയസുരാവ്, വൊരിമിയരു തുടങ്ങിയ പേരുകളിലുമറിയപ്പെടുന്നു.

## അവലംബം

## പുറംകണ്ണികൾ
*http://www.flmnh.ufl.edu/fish/gallery/descript/tigershark/tigershark.htm
*http://animals.nationalgeographic.com/animals/fish/tiger-shark/
*http://new-brunswick.net/new-brunswick/sharks/species/tiger.html 
*http://www.enchantedlearning.com/subjects/sharks/species/Tigershark.shtml
*http://www2.hawaii.edu/~carlm/

വർഗ്ഗം:സ്രാവുകൾ
ഒറോത

1984-ലെ മികച്ച നോവലിനുള്ള കേരള സാഹിത്യ അക്കാദമിയുടെ  പുരസ്കാരം നേടിയ കാക്കനാടന്റെ മലയാള നോവലാണ്  **ഒറോത.**
## കഥ
ഒറോതയിലൂടെയാണ്‌ ചെമ്പേരിയുടെ ഉയർച്ചയുടെ കഥ തുടങ്ങുന്നത്‌. കണ്ണൂർ ജില്ലയിലെ കിഴക്കൻ മലയോരത്തുള്ള ചെമ്പേരിയെന്ന കുടിയേറ്റഗ്രാമത്തിന്റെ തുടിപ്പുകളാണ് കാക്കനാടന്റെ ഒറോത എന്ന നോവൽ. മധ്യതിരുവിതാംകൂറിൽ നിന്ന്‌ മലബാർ പ്രദേശത്തേക്കുണ്ടായ കുടിയേറ്റക്കാരുടെ കഥകൂടിയാണിത്. കൊല്ലവർഷം 1099-ൽ തിരുവിതാംകൂറിൽ ഉണ്ടായ വെള്ളപ്പൊക്കവും പിന്നീട് മീനച്ചിലാറിന്റെ കരയിൽനിന്ന് കുറച്ച് കുടുംബങ്ങൾ മലബാറിലേക്ക് കുടിയേറുന്നതിന്റെയും കഥയാണ് "ഒറോത"യിൽ പറയുന്നത്. സ്നേഹവും ത്യാഗവും കരുത്തും കാട്ടുന്ന ഒറോത ഒരു അസാധാരണ കഥാപാത്രമായി തിളങ്ങി നിൽക്കുന്നു. വെള്ളം ഈ നോവലിലെ ഒരു പ്രധാന വിഷയമാണ്. തൊണ്ണൂറ്റൊമ്പതിലെ വെള്ളപ്പൊക്കത്തിൽനിന്നാണ് റൗഡി പാപ്പനെന്നറിയപ്പെട്ട വെട്ടുകാട് പാപ്പന് ഒറോതയെ കിട്ടിയത്. പാപ്പൻ ഒരു വള്ളമൂന്നുകാരനാണ്; വെള്ളത്തിൽ തൊഴിലെടുക്കുന്നവർ . മീനച്ചിലാറിന്റെ പുത്രിയായ ഒറോതയെ പാപ്പൻ നിധിപോലെ കാത്തു. ഒറ്റാംതടിയായി ജീവിച്ച അയാളിലെ ജലാംശം തന്നെയായിരുന്നു ഒറോത. അധ്വാനമാണ് ഒറോത നിർദ്ദേശിക്കുന്ന ജീവിത വേദാന്തം. പാപ്പനും ഒറോതയുമാണ് ആ ജീവിതവേദാന്തം പൂർണ്ണമായി പ്രായോഗികമാക്കുന്ന രണ്ടു കഥാപാത്രങ്ങൾ . ജാനമ്മ, കുഞ്ഞുവർക്കി, മുത്തുകൃഷ്ണൻ , ഔതക്കുട്ടി, ചേച്ചമ്മ, ഇട്ടിയവിശ, അന്നക്കുട്ടി തുടങ്ങിയ കഥാപാത്രങ്ങളെല്ലാം ഒറോതയ്ക്കും പാപ്പനും മിഴിവുകൂട്ടുന്നവരാണ്.

നോവലിന്റെ ആമുഖമായി കാക്കനാടൻ ഇങ്ങനെ പറഞ്ഞിട്ടുണ്ട്: "ഒരു ബൃഹദ് രചനയെക്കുറിച്ച് ആലോചിച്ചിരിക്കുന്നതിനിടയിൽ അതിൽനിന്ന് കഥാപാത്രത്തെമാത്രം ചികഞ്ഞെടുത്ത് ആ കഥാപാത്രത്തിന്റെ ഒരു രേഖാചിത്രം വരയ്ക്കണമെന്ന് പെട്ടെന്ന് ഒരിക്കൽ തോന്നി. ആ തോന്നലിന്റെ ഫലമാണ് എന്റെ "ഒറോത". ഒരു മികച്ച മനുഷ്യ മാതൃക എന്ന നിലയ്ക്കാണ് കാക്കനാടൻ ഒറോതയെ സൃഷ്ടിച്ചത്.

## പുരസ്കാരങ്ങൾ
*കേരള സാഹിത്യ അക്കാദമിയുടെ  നോവലിനുള്ള പുരസ്കാരം (1984)
## അവലംബം


## പുറം കണ്ണികൾ
ഒറോതയുടെ ഓർമ്മകളിലൂടെ ചെമ്പേരിയെ പ്രണയിച്ച്‌ 
ഒറോത - ടി. ടി. പ്രഭാകരൻ 

വർഗ്ഗം:കേരള സാഹിത്യ അക്കാദമി പുരസ്കാരം ലഭിച്ച കൃതികൾ
വർഗ്ഗം:മലയാളം നോവലുകൾ
അസ്ർ

മുസ്‌ലിംകൾ ദിവസേന അഞ്ചു നേരം അനുഷ്ഠിക്കേണ്ട നിർബന്ധ പ്രാർഥനയായ നമസ്കാരത്തിൽ ളുഹർ നിസ്കാരം കഴിഞ്ഞാൽ പിന്നെ നിസ്കരിക്കേണ്ടത് **അസർ**( **, "afternoon prayer") നിസ്കാരമാണ്‌ അതിന്റെ സമയം ളുഹർ നമസ്കാരത്തിന്റെ സമയ പരിധി കഴിഞ്ഞത് മുതൽ സൂര്യൻ അസ്തമിക്കുന്നത് വരെയുള്ള സമയമാണ്‌ നാല് റകഅതുള്ള നമസ്കാരമാണ്‌ അസർ.
## അവലംബം

വർഗ്ഗം:ഇസ്ലാമികാചാരങ്ങൾ
നായ്ക്കമ്പകം

കേരളത്തിൽ കാണപ്പെടുന്ന ഒരിനം വന്മരമാണ് **നായ്ക്കമ്പകം** (ശാസ്ത്രീയനാമം: *Hopea malabarica*). ഡിപ്റ്റെറോകാർപേസീ സസ്യകുടുംബത്തിൽ ഉൾപ്പെടുന്ന ഈ വൃക്ഷം പശ്ചിമഘട്ടത്തിലെ നിത്യഹരിതവനങ്ങളിൽ കാണപ്പെടുന്നുണ്ട്. നനവാർന്ന നിത്യഹരിതവനങ്ങളിലും അർദ്ധനിത്യഹരിതവനങ്ങളിലും കാണപ്പെടുന്ന ഇവ കർണ്ണാടകയിലെ കൂർഗിൽ കൂടുതലായി കാണപ്പെടുന്നു. 

## വിവരണം
നായ്ക്കമ്പകം അപൂർവ്വമായി വേനലിൽ ഇല പൊഴിക്കുന്നു. മരത്തിന്റെ തൊലിക്ക് കറുപ്പുകലർന്ന തവിട്ടുനിറമാണ്. ഇലകൾക്ക് സാധാരണയായി 7 സെന്റീമീറ്റർ നീളവും പകുതിയോളം വീതിയും ഉണ്ടാകുന്നു. വേനൽക്കാലത്താണ് സസ്യം പുഷ്പിക്കുന്നത്. ദളങ്ങളും ബാഹ്യദളങ്ങളും അഞ്ചുവീതമുള്ള പൂക്കൾക്ക് വെള്ള കലർന്ന മഞ്ഞ നിറമാണ്. മഴക്കാലത്ത് ഫലം മൂപ്പെത്തുന്നു. കഠിനമായ ശൈത്യവും ചൂടും കാട്ടുതീയും ഇവയ്ക്ക് സഹിക്കാനാവില്ല. സ്വാഭാവിക പുനരുത്ഭവം കുറവാണ്. തടിക്ക് ഉറപ്പും ബലവും ഉണ്ടെങ്കിലും പൊട്ടിപ്പോകാൻ സാധ്യതയുള്ളതിനാൽ ഫർണിച്ചർ നിർമ്മാണത്തിനു യോഗ്യമല്ല. അതിനാൽ വിറകിനായി ഉപയോഗിക്കുന്നു. 

## അവലംബം

## പുറത്തേക്കുള്ള കണ്ണികൾ
* http://www.biotik.org/india/species/h/hoperaco/hoperaco_en.html 

വർഗ്ഗം:വൃക്ഷങ്ങൾ
പേഴ്സോണ

ഇംഗ്മർ ബർഗ്മാൻ സംവിധാനം ചെയ്ത് 1966 ൽ പുറത്തിറങ്ങിയ സ്വീഡിഷ് ചലച്ചിത്രം ആണ് ‌**പേഴ്സോണ**.

## പ്രമേയം
എലിസബത്ത് വോഗ്ലർ പ്രശസ്തയായ ഒരു നാടകനടിയാണ്‌. ഒരു നാടകത്തിനിടെ അവർക്ക്  പൊടുന്നനെ ചലനശേഷി നഷ്ടപ്പെടുന്നു.തുടർന്ന് അവർ സംസാരശേഷി പോലും നഷ്ടപ്പെടുന്ന അവസ്ഥയിൽ എത്തുന്നു.ഡോക്ടർ അവരെ ‍ സമുദ്രതീരത്തുള്ള ഒരു കോട്ടേജിലേക്ക് വിശ്രമത്തിനു രോഗശാന്തിക്കുമായി അയയ്ക്കുന്നു.കൂടാതെ മിടുക്കിയും അർപ്പണമനോഭാവവുമുള്ള നഴ്സ് ആയ അൽമയോട് രോഗിയെ പരിചരിക്കാനായി കൂടെ പോകുവാനും നിർദ്ദേശിക്കുന്നു.നാളുകൾ കഴിയവെ തന്റെ രോഗിയിൽ നിന്ന് പ്രതികരണങ്ങൾ പുറത്തുകൊണ്ടുവരാനായി അൽമ മറ്റാരോടും പറയാതിരുന്ന തന്റെ ജീവിതരഹസ്യങ്ങൾ  അവരോട് പറയാൻ തുടങ്ങുന്നു.എലിസബത്ത് ആകട്ടെ എല്ലാം മൂകമായി കേൾക്കുന്നു.ക്രമേണ അൽമ മനസ്സിലാക്കുന്നു,താൻ എലിസബത്തിന്റെയും ചിന്തകൾക്കും വികാരങ്ങൾക്കും ശബ്ദം നൽകുകയാണെന്ന്,തങ്ങളിരുവരുടെയും മനസും വ്യക്തിത്വവും ഒന്നിനോടൊന്ന് ലയിക്കുകയാണെന്ന്.

വളരെ സങ്കീർണമായ ഈ പ്രമേയത്തെ തികഞ്ഞ വൈദഗ്ദ്യത്തോടെയാണ്‌ ബർഗ്മാൻ സിനിമയിലാക്കിയിരിക്കുന്നത്.തികച്ചും നവീനമായ ഒരു ചലച്ചിത്രഭാഷ തന്നെ ബർഗ്മാൻ സ്യഷ്ടിച്ചു ഈ സിനിമയിൽ.രൂപപരമായും നവീനതകൾ ഈ സിനിമയ്ക്കുണ്ട്.ബർഗ്മാൻ കരുതുന്നത് *പേഴ്സോണ*യും *ക്രൈസ് ആന്റ് വിസ്പേഴ്സും* തന്റെ ഏറ്റവും വ്യത്യസ്ത  ചലച്ചിത്രങ്ങൾ ആണെന്നാണ്‌.

## അഭിനേതാക്കളും കഥാപാത്രങ്ങളും

*ലിവ് ഉൾമാൻ-എലിസബത്ത് വോഗ്ലർ 
*ബിബി ആൻഡേഴ്സൻ-അൽമ
## അവാർഡുകൾ
*National Society of Film Critics awards for Best Film, Best Director (Bergman) and Best Actress (Andersson)-1967.
* The film was selected as the Swedish entry for the Best Foreign Language Film at the 39th Academy Awards, but was not accepted as a nominee.
* The film was included in *The New York Times Guide to the Best 1,000 Movies Ever Made*. In 2010, it was ranked #71 in *[[Empire (magazine)|Empire]]* magazines "The 100 Best Films Of World Cinema".

## അവലംബം

## പുറം കണ്ണികൾ
* 
* Roger Ebert’s review 
* An essay on the film by P. Adams Sitney
* Blog  posts  by Peter Leithart, prominent Reformed Theologian

വർഗ്ഗം:ഇംഗ്മർ ബർഗ്മാൻ സംവിധാനം ചെയ്ത ചലച്ചിത്രങ്ങൾ
വർഗ്ഗം:സ്വീഡിഷ് ചലച്ചിത്രങ്ങൾ
വർഗ്ഗം:1966-ൽ പുറത്തിറങ്ങിയ ചലച്ചിത്രങ്ങൾ
ഇരുമ്പകം

വംശനാശത്തിന്റെ വക്കിലുള്ള ഒരിനം വൻമരമാണ് കേരളത്തിൽ കാണപ്പെടുന്ന **ഇരുമ്പകം** (ശാസ്ത്രീയനാമം: *Hopea wightiana*). (Hopea ponga (Dennst.)Mabb.)ഡിപ്റ്റെറോകാർപേസീ സസ്യകുടുംബത്തിൽ ഉൾപ്പെടുന്ന ഈ വൃക്ഷം നിത്യഹരിതമാണ്. സമുദ്രനിരപ്പിൽ നിന്നും 300 മുതൽ 800 മീറ്റർ വരെ ഉയരമുള്ള പ്രദേശങ്ങളിലാണ് ഇവ സാധാരണ കാണപ്പെടുന്നത്. ഇംഗ്ലീഷിൽ പൊംഗ (ponga) എന്നു വിളിക്കും.

## വിവരണം
നനവാർന്ന ഭൂമിയിലാണ് ഇരുമ്പകം വളരുന്നത്. നിത്യഹരിതമെങ്കിലും അപൂർവ്വമായി മാത്രം വേനലിൽ ഇവ ഇല പൊഴിക്കുന്നു. ഏകാന്തരമായാണ് ഇലകൾ വിന്യസിച്ചിരിക്കുന്നത്. ഇലകൾക്ക് ഏകദേശം 15 സെന്റീമീറ്റർ നീളവും 6 സെന്റീമീറ്റർ വീതിയും ഉണ്ടാകുന്നു. വേനൽക്കാലത്താണ് സസ്യം പുഷ്പിക്കുന്നത്. പൂക്കൾ ദ്വിലിംഗങ്ങളാണ്. തടിക്ക് ഈടും ബലവും ഭംഗിയും കുറവാണ്. കഠിനമായ വേനലും അതിശൈത്യവും വൃക്ഷത്തിനു താങ്ങാനാകില്ല. സ്വാഭാവികമായ പുനരുത്ഭവം കുറവാണ്. 

## അവലംബം

## പുറത്തേക്കുള്ള കണ്ണികൾ
* ചിത്രങ്ങൾ 

വർഗ്ഗം:വൃക്ഷങ്ങൾ
കലാനിലയം ഡ്രാമാ വിഷൻ

ലഘുചിത്രം|കലാനിലയം ഏരീസ് അവതരണം കൊല്ലത്ത് 2025
കേരളത്തിലെ ഒരു സ്ഥിരം നാടകവേദിയാണ് **കലാനിലയം ഡ്രാമാ വിഷൻ**. 1963-ൽ കലാനിലയം കൃഷ്ണൻ നായരും അദ്ദേഹത്തിന്റെ സഹധർമിണി ദേവകിയമ്മയും ചേർന്നാണ് കലാനിലയത്തിന് രൂപം നൽകിയത്. തിരുവനന്തപുരം പുത്തരിക്കണ്ടം മൈതാനത്താണ് ആദ്യ പ്രദർശനം നടത്തിയത്. കാവാലം നാരായണപണിക്കർ രചിച്ച " കുരുക്ഷേത്ര" (ഓപെറ) ആയിരുന്നു ആദ്യ അവതരണത്തിനായി തിരഞ്ഞെടുത്തത്. നിലവിലുണ്ടായിരുന്ന രീതികളിൽ നിന്നും വ്യത്യസ്തമായിരുന്നു കലാനിലയത്തിന്റെ അവതരണരീതി. നാടകത്തിന്റെ വിജയത്തെ തുടർന്ന് ജഗതി എൻ.കെ. ആചാരി വേദിക്കു വേണ്ടി നാടകങ്ങൾ രചിക്കുകയും കൃഷ്ണൻ നായരുടെ സംവിധാനത്തിലൂടെ അവ വേദിയിൽ പ്രദർശിപ്പിക്കപ്പെടുകയും ചെയ്തു. 

രക്തരക്ഷസ്, കായംകുളം കൊച്ചുണ്ണി, കടമറ്റത്ത്‌ കത്തന്നാർ, നാരദൻ കേരളത്തിൽ, താജ്മഹൽ , ശ്രീ ഗുരുവായുരപ്പൻ അലാവുദീനും അത്ഭുതവിളക്കും തുടങ്ങിയ നാടകങ്ങൾ വളരെയധികം ശ്രദ്ധിക്കപ്പെട്ടു. കാണികളെ ഭയപ്പെടുത്തുകയും വിസ്മയപ്പെടുത്തുകയും മറ്റും ചെയ്യുന്ന തരത്തിൽ പ്രത്യേകമായ രീതിയിലായിരുന്നു നാടകങ്ങളുടെ അവതരണം. നിമിഷ നേരം കൊണ്ട് കൊടും കാടായി മാറുന്ന കൊട്ടാരവും, കരിങ്കൽ ഗുഹയും, വെള്ളച്ചാട്ടവും, തലയ്ക്ക് മുകളിൽ കൂടി പറന്നു പോകുന്ന വിമാനവും, ചീറി പാഞ്ഞു വരുന്ന കാറും, ഇടി മിന്നലും, മഴയും തുടങ്ങിയ രീതിയിലുള്ള വേറിട്ട അവതരണം അക്കാലത്ത് വളരെയധികം പ്രേക്ഷകശ്രദ്ധ പിടിച്ചുപറ്റി. 

1979-ൽ പുത്തരിക്കണ്ടം മൈതാനത്ത് അവസാന പ്രദർശനം നടത്തി.1980-ൽ കൃഷ്ണൻ നായരുടെ നിര്യാണത്തെ തുടർന്ന് താൽക്കാലികമായി കലാനിലയം നാടകാവതരണം നിർത്തി വെച്ചു. പിന്നീട് കൃഷ്ണൻ നായരുടെ മകൻ അനന്തപത്മനാഭനും ജഗതി എൻ.കെ. ആചാരിയുടെ മകൻ ജഗതി ശ്രീകുമാറും ചേർന്ന് 2003-ൽ വീണ്ടും നാടകവേദിക്ക് എറണാകുളത്ത് തുടക്കം കുറിച്ചു. ആധുനിക ദൃശ്യ ശ്രവ്യ സംവിധാനങ്ങൾ ഉപയോഗപ്പെടുത്തിയായിരുന്നു അവതരണം. 2003 ജൂൺ 23-നാണ് കൊച്ചി നഗരത്തിലെ മണപ്പാട്ടിപ്പറമ്പിൽ ആദ്യ പ്രദർശനം നടത്തിയത്.
## ഏരീസ് കലാനിലയം
ലഘുചിത്രം|കലാനിലയം ഏരീസ് അവതരണം കൊല്ലത്ത് 2025 ഹൗസ് ഫുൾ ഷോ
വ്യവസായ പ്രമുഖനായ സോഹാൻറോയിയുമായി ചേർന്ന് ഏരീസ് കലാനിലയം എന്ന പേരിൽ കലാനിലയം കൃഷ്ണൻ നായരുടെ മകനായ അനന്തപദ്മനാഭൻ രക്തരക്ഷസ് വേദിയിൽ എത്തിച്ചു. നാടകത്തിന്റെ ക്രീയേറ്റീവ് ഡയറക്ടറും ആനന്ദപദ്മനാഭനാണ്. 1973 മുതൽ കലാനിലയം അവതരിപ്പിച്ചു വന്ന രക്തരക്ഷസ് ഇപ്പോൾ വീണ്ടും അവതരിപ്പിക്കുന്നത് ശബ്ദത്തിലും ദൃശ്യത്തിലും അവതരണത്തിലും കാലാനുസൃതമായ മാറ്റങ്ങൾ വരുത്തിക്കൊണ്ടാണ്. സ്റ്റേജിൽ പടുകുറ്റൻ വിമാനം രംഗവേദിയിൽ പറന്നിറങ്ങുന്നതും സ്റ്റേജിൽ കാറുകൾ ചീറിപായുന്നതും ഇടിയും മിന്നലും പേമാരിയും വേദിയിൽ പ്രകമ്പനം
കൊള്ളിക്കും. സിനിമകളെ വെല്ലുന്ന സ്വപ്നരംഗങ്ങൾ, 7.1 ഡോൽബി ശബ്ദക്രമീകരണങ്ങൾ, സിനിമകളെ പോലും വെല്ലുന്ന രീതിയിൽ ആണ് രക്തരക്ഷസ് അണിയിച്ചൊരുക്കിയിരിക്കുന്നത്. പ്രേക്ഷകരുടെ തലയ്ക്കു
മുകളിൽ കൂടി വിമാനം പറന്നു പോകുന്നു.  120 ൽ പരം കലാകാരന്മാരും കലാകാരികളും സാങ്കേതിക പ്രവർത്തകരും പ്രവർത്തിക്കുന്നു.

## അവലംബം

വർഗ്ഗം:കേരളത്തിലെ നാടകസംഘങ്ങൾ
ഇരുൾ

ദക്ഷിണേന്ത്യയിലെ വരണ്ട ഇലകൊഴിയും കാടുകളിലും ഈർപ്പവനങ്ങളിലും കാണപ്പെടുന്ന ഇലകൊഴിയും വന്മരമാണ് **ഇരുൾ** അഥവാ **കടമരം** (ശാസ്ത്രീയനാമം: *Xylia xylocarpa*). ഫാബേസീ സസ്യകുടുംബത്തിൽ ഉൾപ്പെടുന്ന ഈ വൃക്ഷത്തിനു വളരെ കടുപ്പമുള്ളതിനാലണ് കടമരം എന്നറിയപ്പെടുന്നത്. **ഇരുമുള്ള്** എന്നറിയപ്പെടുന്നുണ്ടെങ്കിലും ഈ വൃക്ഷത്തിൽ മുള്ളുകളില്ല. പശ്ചിമഘട്ടത്തിൽ ഇവ കൂടുതലായും കാണപ്പെടുന്നു. ഇതിനു ഫലപുഷ്ടിയുള്ള മണ്ണോ ചൂടലില്ലാത്ത സ്ഥലമോ വേണമെന്നില്ല. നെയ്യാറ്റിൻകര, നെടുമങ്ങാട്‌ എന്നീ താലൂക്കുകളിലെ മലകളിൽ മാത്രം ചില അജ്ഞാതകാരണങ്ങളാൽ നന്നായി വളരുന്നില്ല.

## വിവരണം

ഇരുൾ 25 മുതൽ 35 മീറ്റർ വരെ ഉയരത്തിൽ വളരുന്നു. അതിശൈത്യം ഈ വൃക്ഷത്തിനു താങ്ങാനാകില്ല. കനമുള്ള മരത്തിന്റെ തൊലിക്കു കറുപ്പു കലർന്ന ചുവപ്പു നിറമാണ്. വൃക്ഷത്തിനു പ്രായം വർദ്ധിക്കുമ്പോൾ തൊലി ഉണങ്ങി അടർന്നു വീഴുന്നു. 4 മുതൽ 10 വരെ ഇലകൾ സമ്മുഖമായി വിന്യസിച്ചിരിക്കുന്നു. ഇതിൽ അഗ്രത്തിലായുള്ള ഇലകൾക്ക് വലിപ്പം കൂടുതലായിരിക്കും. വേനലിലാണ് പൂക്കാലം ആരഭിക്കുന്നത്. ചെറിയ പൂക്കൾക്ക് ഇളം മഞ്ഞ നിറമാണ്. ഇവയുടെ കായയ്ക്ക് 10-15 സെന്റീമീറ്റർ നീളമുണ്ടാകും. മൂപ്പെത്തിയ കായയ്ക്ക് ഇളം കറുപ്പു നിറമാണ്. മരത്തിൽ നിന്നും മൂപ്പെത്തിയ ഫലം പൊട്ടിയാണ് വിത്ത് വിതരണം ചെയ്യപ്പെടുന്നത്. വിത്തുകൾ വൃക്ഷത്തിൽ നിന്നും കായ പൊട്ടി തെറിക്കുന്നു. തടിക്ക് നല്ല ഉറപ്പും ബലവുമുണ്ട്. വെള്ളയും കാതലും തിരിച്ചറിയാൻ ബുദ്ധിമുട്ടാണ്. തടി ഉണങ്ങുമ്പോൾ കീറൽ ഉണ്ടാകാറുണ്ട്.

ഈടുള്ള ഈ തടി കെട്ടിടങ്ങൾക്കും റെയിൽവേ സ്ലീപ്പർ നിർമ്മാണത്തിനും പാലങ്ങൾ നിർമ്മിക്കാനും ഉപയോഗിക്കുന്നു.

## ഔഷധ ഉപയോഗം
വൃക്ഷത്തിന്റെ വിത്തിൽ നിന്നും സംസ്കരിച്ചെടുക്കുന്ന എണ്ണ വാതരോഗത്തിനും കുഷ്ഠത്തിനും പ്രതിവിധിയായി ഉപയോഗിക്കുന്നു. തൊലി അതിസാരത്തിനും ഛർദ്ദിക്കും ഉപയോഗിക്കാറുണ്ട്. തടിയുടെ കാതൽ വാറ്റിയെടുക്കുന്ന എണ്ണ കുഷ്ഠരോഗ ചികിത്സക്കായി ഉപയോഗിക്കുന്നു.

## അവലംബം

## പുറത്തേക്കുള്ള കണ്ണികൾ
* ചിത്രങ്ങൾ ഫ്ലിക്കറിൽ

വർഗ്ഗം:വൃക്ഷങ്ങൾ
വർഗ്ഗം:ഔഷധസസ്യങ്ങൾ
വർഗ്ഗം:ഇൻഡിഗോഫെറ
വർഗ്ഗം:ശലഭപ്പുഴുക്കളുടെ ഭക്ഷണസസ്യങ്ങൾ
വർഗ്ഗം:കേരളത്തിലെ സസ്യജാലം
ദിനേഷ് ത്രിവേദി

ആൾ ഇൻഡ്യ ത്രിണമൂൽ കോൺഗ്രസ്സ് നേതാവും മുൻ ഇൻഡ്യൻ റെയിൽവെ വകുപ്പു മന്ത്രിയുമായിരുന്നു **ദിനേഷ് ത്രിവേദി**. പതിനഞ്ചാം ലോക്സഭയിൽ പശ്ചിമ ബംഗാളിലെ ബാരക്ക്പൂർ ലോക്സഭാ മണ്ഡലത്തിൽ നിന്നാണ് ത്രിവേദി തെരഞ്ഞെടുക്കപ്പെട്ടത്. ഇൻഡോ-യൂറോപ്യൻ യൂണിയൻ പാർലമെന്ററി ഫോറത്തിന്റെ ചെയർമാനായും ഇദ്ദേഹം പ്രവർത്തിക്കുന്നു.

## ജീവിതരേഖ

## റെയിൽവെ ബഡ്ജറ്റ് വിവാദം
തീവണ്ടി യാത്രാനിരക്ക് വർധനയെ ചൊല്ലിയുണ്ടായ തർക്കത്തിനൊടുവിലാണ്  ദിനേഷ് ത്രിവേദി റെയിൽവേ മന്ത്രിസ്ഥാനം രാജിവെച്ചത്. തൃണമൂൽ നേതാവ് മമത ബാനർജി ആവശ്യപ്പെട്ടതനുസരിച്ചാണ് രാജി. ബജറ്റ് അവതരണ തർക്കത്തെ തുടർന്ന് ത്രിവേദിയോട് രാജിവെക്കണമെന്ന് തൃണമൂൽ കോൺഗ്രസ് വിപ്പ് കല്യാൺ ബാനർജിയുടെ നിർദ്ദേശം നൽകിയിരുന്നെങ്കിലും ത്രിവേദി ആദ്യം നിരാകരിച്ചു.

## വഹിച്ച പദവികൾ

## അവലംബം

വർഗ്ഗം:1950-ൽ ജനിച്ചവർ

വർഗ്ഗം:ജൂൺ 4-ന് ജനിച്ചവർ

വർഗ്ഗം:പതിനഞ്ചാം ലോക്‌സഭയിലെ അംഗങ്ങൾ
വർഗ്ഗം:ഇന്ത്യയിലെ രാഷ്ട്രീയപ്രവർത്തകർ
വർഗ്ഗം:ഇന്ത്യയുടെ റെയിൽവെ മന്ത്രിമാർ
ഇലപ്പൊങ്ങ്

കേരളത്തിൽ കാണപ്പെടുന്ന പൊങ്ങുവർഗ്ഗത്തിൽ ഉൾപ്പെടുന്ന ഒരിനം വന്മരമാണ് **ഇലപ്പൊങ്ങ്** (ശാസ്ത്രീയനാമം: *Hopea glabra*). കാരപ്പൊങ്ങ് എന്നും അറിയപ്പെടുന്നു. ഡിപ്റ്റെറോകാർപേസീ സസ്യകുടുംബത്തിൽ ഉൾപ്പെടുന്ന ഈ വൃക്ഷം ഐ.യു.സി.എൻ. ചുവന്ന പട്ടിക പ്രകാരം വംശനാശത്തിന്റെ വക്കിലാണ് പശ്ചിമഘട്ടത്തിൽ പ്രത്യേകിച്ച് നീലഗിരിമലയിലും അഗസ്ത്യമലയിലുമാണ് ഇവ കൂടുതലായുള്ളത്.

## വിവരണം
ഇലപ്പൊങ്ങ് ഏകദേശം 20 മീറ്റർ വരെ ഉയരത്തിൽ വളരുന്നു. ഈർപ്പവും സൂര്യതാപവും മിതമായ പ്രദേശത്തു മാത്രമേ ഇലപ്പൊങ്ങ് വളരുന്നുള്ളു. ഇവയുടെ ഇലകൾ ഏകാന്തരമായാണ് വിന്യസിച്ചിരിക്കുന്നത്. ഇലകൾക്ക് ശരാശരി 9 സെന്റീമീറ്റർ നീളവും 3 സെന്റീമീറ്റർ വീതിയും ഉണ്ടാകുന്നു. ജനുവരി മുതലാണ് സസ്യം പുഷ്പിക്കുന്നത്. നേർത്ത മഞ്ഞ നിറത്തിൽ കാണപ്പെടുന്ന പൂക്കൾക്ക് അഞ്ചുവീതം ദളങ്ങളും ബാഹ്യദളങ്ങളും കാണപ്പെടുന്നു. ഇവയിൽ നിരവധി സ്വതന്ത്രങ്ങളായ കേസരങ്ങൾ ഉണ്ട്. ഫലത്തിനുള്ളിൽ ഒരു വിത്തു മാത്രമാണുള്ളത്. മഴക്കാലത്ത് ഫലം മൂപ്പെത്തുന്നു. വിത്തിനു ജീവനക്ഷമത കുറവാണ്.

വനത്തിൽ സ്വാഭാവികമായ പുനരുത്ഭവം കുറഞ്ഞ നിരക്കിലാണ് നടക്കുന്നത്. അതിശൈത്യവും കഠിന വരൾച്ചയും വൃക്ഷത്തിനു താങ്ങാനാവില്ല. തടിക്ക് ഭാരവും ബലവും ഉണ്ടെങ്കിലും ഈട് കുറവാണ്. പലക പൊട്ടിപ്പോകുന്നതിനാൽ കട്ടി ഉരുപ്പടി ഉപയോഗിക്കുന്ന ആവശ്യങ്ങളിൽ തടി ഫർണിച്ചർ നിർമ്മാണത്തിനു ഉപയോഗിക്കുന്നു.

## അവലംബം

## പുറത്തേക്കുള്ള കണ്ണികൾ
* കൂടുതൽ വിവരവും കാണുന്ന ഇടങ്ങളും
* http://www.biotik.org/india/species/h/hopeglab/hopeglab_en.html 

വർഗ്ഗം:വൃക്ഷങ്ങൾ
വർഗ്ഗം:ചിത്രം ആവശ്യമുള്ള സസ്യങ്ങളുടെ താളുകൾ
വർഗ്ഗം:ഡിപ്റ്ററോകാർപേസീ
വർഗ്ഗം:കേരളത്തിലെ സസ്യജാലം
വർഗ്ഗം:കേരളത്തിലെ അപൂർവ്വവും വംശനാശഭീഷണിയുള്ളതുമായ സസ്യങ്ങൾ
ജൊവാചിം ഗൗക്

മുൻ മനുഷ്യാവകാശപ്രവർത്തകനും സഭാപാലകനും ജർമനിയിലെ പുതിയ പ്രസിഡന്റുമാണ് **ജൊവാചിം ഗൗക്ക്.** ജർമ്മൻ [joːˈʔaxiːm ɡaʊ̯k] (ജനനം: 24 ജനുവരി 1940)
## ജീവിതരേഖ
രാഷ്ട്രീയപ്പാർട്ടിയിൽ അംഗത്വമില്ലാത്ത 72 കാരനായ ഗൗക്ക് കിഴക്കൻ ജർമനിക്കാരനാണ്. ഭരണകക്ഷിയിലെ മൂന്ന് കക്ഷികളും പ്രതിപക്ഷത്തെ രണ്ട് കക്ഷികളും ഇദ്ദേഹത്തിന് പിന്തുണ നൽകി. ഇദ്ദേഹത്തിന്റെ എതിരാളിയായ ബീറ്റ് ക്ലാസ്‌ഫെൽഡിന് ഇടതുപക്ഷ പാർട്ടിയുടെ പിന്തുണ മാത്രമേയുണ്ടായിരുന്നുള്ളൂ. പ്രത്യേക അസംബ്ലി സമ്മേളനത്തിൽ 1232 ൽ 991 വോട്ടുകളും ഗൗക്ക് നേടി. രാജ്യത്തെ പ്രമുഖ രാഷ്ട്രീയ പ്പാർട്ടികളുടെ പിന്തുണ ഇദ്ദേഹത്തിന് ലഭിച്ചിരുന്നു. പ്രതിപക്ഷകക്ഷികളുമായി ജർമൻ ചാൻസലർ ആഞ്ജല മെർക്കൽ കഴിഞ്ഞ മാസം ധാരണയുണ്ടാക്കിയതോടെയാണ് ഗൗക്കിന് പ്രസിഡന്റ് സ്ഥാനത്തേക്കുള്ള വഴി തുറന്നത്. സാമ്പത്തിക ക്രമക്കേടുകളെത്തുടർന്ന് പ്രസിഡന്റ് സ്ഥാനത്തുനിന്നും ക്രിസ്റ്റ്യൻ വൂൾഫ് കഴിഞ്ഞമാസമാണ് രാജിവെച്ചിരുന്നു.
## പുരസ്കാരങ്ങൾ, ബഹുമതികൾ
## Honours
* 1991: തിയഡോർ ഹ്യൂസ് മെഡൽ(Theodor Heuss Medal)
* 1995: ഫെഡറൽ ക്രോസ് ഓഫ് മെറിറ്റ് (Federal Cross of Merit)
* 1996:ഹെർമൻഎല്ലേഴ്സ് പ്രൈസ് (Hermann Ehlers Prize)
* 1997: ഹന്ന അരെൻഡ് പ്രൈസ്(Hannah Arendt Prize)
* 1999: റോസ്റ്റോക്ക് യൂണിവേഴ്സിറ്റിയുടെ ഹോണററി ഡോക്ടറേറ്റ് (Honorary doctorate of the University of Rostock)
* 1999: ഹംഗറിയുടെ നാഗി പ്രൈസ്Imre (Nagy Prize of Hungary)
* 2000: ഡോൾഫ് സ്റ്റേർൺ പ്രൈസ്(Dolf Sternberger Prize)
* 2001: എറിക് കാസ്നർ പ്രൈസ് (Erich Kästner Prize)
* 2002: ഗോൾഡ്നെസ്സ് ലോട്ട് പുരസ്കാരം("Goldenes Lot“ des Verbandes Deutscher Vermessungsingenieure)
* 2003: കറേജ് പ്രൈസ് (Courage Preis)
* 2005: ആഗ്സ്ബെർഗ് യൂണിവേഴ്സിറ്റിയുടെ ഹോണററി ഡോക്ടറേറ്റ് (Honorary doctorate of the University of Augsburg)
* 2008: തോമസ് ദെഹ്ലർ പ്രൈസ് (Thomas Dehler Prize)
* 2009: Das Glas der Vernunft
* 2010: ഗീസ്വിസ്റ്റർ- ഷോൾ പ്രൈസ്(Geschwister-Scholl Preis)
## അവലംബം


വർഗ്ഗം:ജർമ്മൻ രാഷ്ട്രീയപ്രവർത്തകർ
വർഗ്ഗം:ജർമ്മൻ പ്രസിഡന്റുമാർ
വർഗ്ഗം:1940-ൽ ജനിച്ചവർ
ടോളു മരം

ലെഗുമിനോസെ (Leguminosae) സസ്യകുടുംബത്തിൽപ്പെടുന്ന വൃക്ഷമാണ് **ടോളു മരം**.  ശാസ്ത്ര നാമം മൈറോസൈലോൺ ബൾസാമം (Myroxylon balsamum). വടക്കേ അമേരിക്കയിലെ ഉഷ്ണമേഖലാ പ്രദേശങ്ങളിൽ സാധാരണ കണ്ടുവരുന്നു. ടോളുമരം 23 മീറ്ററോളം ഉയരത്തിൽ വളരും. ചുവടുഭാഗത്ത് അധികം ശാഖകളില്ലാതെ നേരെ വളരുന്ന മരത്തിന്റെ തൊലി കട്ടികൂടിയതും ഉപരിതലം പരുപരുപ്പുള്ളതുമാണ്. പിച്ഛാകാര സംയുക്തപത്രങ്ങളാണ് ഇവയ്ക്കുള്ളത്. 9-13 പർണകങ്ങൾ ഏകാന്തരന്യാസത്തിൻ ക്രമീകരിച്ചിരിക്കുന്നു. ആയതരൂപത്തിലുള്ള പർണകങ്ങൾക്ക് 50-90 മി.മീ. നീളമുണ്ടായിരിക്കും. അനുപർണങ്ങളില്ല. ഇലകളിലുള്ള ഗ്രന്ഥികൾ പൊട്ടുപോലെ കാണപ്പെടുന്നു.

## രൂപവിവരണം

ഇലയുടെ കക്ഷ്യങ്ങളിൽ നിന്ന് റസീം പുഷ്പമഞ്ജരിയായിട്ടോ ശാഖാഗ്രങ്ങളിൽ പാനിക്കിളായിട്ടോ പുഷ്പങ്ങളുണ്ടാവുന്നു. പയറുചെടിയുടെ പുഷ്പങ്ങളോടു സാദൃശ്യമുള്ള വെളുത്ത നിറമുള്ള പുഷ്പങ്ങളാതിനുള്ളത്. ബാഹ്യദളപുടങ്ങൾ അസമമായി ദന്തുരമാണ്; സ്റ്റാൻഡേർഡ് ദളം വർത്തുളവും. നാലു അധോവർത്തി ദളങ്ങളുണ്ട്. ഇവ സ്വതന്ത്രവും വീതി കുറഞ്ഞതുമാണ്. കേസരങ്ങൾ വളരെ വേഗം കൊഴിഞ്ഞുപോവുന്നു. ഫലത്തിന് നീളം കൂടിയ ഞെട്ടാണുള്ളത്. ഫലം ഒതുങ്ങിയതും സ്വയം പൊട്ടി തുറന്നുപോകാത്തതുമാണ്. ഫലത്തിൽ ഒറ്റ വിത്തു മാത്രമേയുള്ളു. വിത്തിന് രണ്ടു ചിറകുഭാഗങ്ങളുണ്ടായിരിക്കും.

## ഉപയോഗം

മരത്തൊലിയിൽ ചെറിയ മുറിവുകളുണ്ടാക്കിയാണ് ബാൾസം ശേഖരിക്കുന്നത്. സുഗന്ധദ്രവ്യങ്ങളും ചുമസംഹാരികളും ഉണ്ടാക്കാൻ ബാൾസം ഉപയോഗിക്കുന്നു. തണൽ വൃക്ഷമായും അലങ്കാരവൃക്ഷമായും ടോളുമരം നട്ടുവളർത്തിവരുന്നു.

മൈറോസൈലോൺ ബൾസാമം ബൾസാമം, മൈറോസൈലോൺ ബൾസാമം പെറിയേറെ (M.balsamum pereirae) എന്നിങ്ങനെ രണ്ടിനം ടോളുമരങ്ങളുണ്ട്. ആദ്യത്തെ ഇനത്തിൽനിന്നും ടോളു ബാൾസവും, രണ്ടാമത്തേതിൽനിന്നും പെറു ബാൾസവും ലഭിക്കുന്നു. ചില ശാസ്ത്രകാരന്മാർ ഈ രണ്ടു മരങ്ങളെയും രണ്ടു സ്പീഷീസ് ആയി വർഗീകരിച്ചിട്ടുണ്ട്. 

## അവലംബം

## പുറംകണ്ണികൾ
*http://medical-dictionary.thefreedictionary.com/Myroxylon
*http://www.rain-tree.com/balsam.htm
*http://www.botanical.com/botanical/mgmh/b/balofp06.html

വർഗ്ഗം:വൃക്ഷങ്ങൾ
വർഗ്ഗം:Fabaceae കുടുംബത്തിൽ ഉൾപ്പെടുന്ന സസ്യങ്ങൾ
രാജസ്ഥാനിലെ വിനോദസഞ്ചാരം

thumb|right|രാജസ്ഥാൻ വിനോദസഞ്ചാരത്തിന്റെ ഔദ്യോഗിക മുദ്ര
ഇന്ത്യയിലെ ഒരു പ്രധാന വിനോദസഞ്ചാരകേന്ദ്രമാണ് രാജസ്ഥാൻ. ഇന്ത്യക്കകത്തും പുറത്തുമുള്ള വിനോദസഞ്ചാരികൾ ഇവിടെ എത്തിച്ചേരുന്നു. രാജസ്ഥാനിലുള്ള ചരിത്രപ്രധാനമായ കോട്ടകളും കൊട്ടാരങ്ങളും അമ്പലങ്ങളും എല്ലാം വിനോദസഞ്ചാരികളെ ആകർഷിക്കുന്ന പ്രധാന കേന്ദ്രങ്ങളാണ്. സുവർണ്ണ ത്രികോണം എന്ന വിനോദസഞ്ചാര പദ്ധതിയിൽ രാജസ്ഥാൻ ഉൾപ്പെട്ടിട്ടുള്ളതുകൊണ്ട് ഇന്ത്യ സന്ദർശിക്കുന്ന ഭൂരിഭാഗം വിനോദസഞ്ചാരികളും രാജസ്ഥാൻ സന്ദർശിക്കുന്നു. 

രാജസ്ഥാനിലെ വികസനോന്മുഖമായ മേഖലകളിലൊന്നാണ് വിനോദസഞ്ചാരം. ജെയ്പൂർ, ഉദയപൂർ, ജോഝ്പൂർ, ബിക്കാനീർ, ജെയ്സാൽമർ എന്നിവയെല്ലാം രാജസ്ഥാനിലെ പ്രധാന വിനോദസഞ്ചാരകേന്ദ്രങ്ങളാണ്. രാജസ്ഥാനിലുള്ള പല പഴയ കോട്ടകളും വിനോദസഞ്ചാരകേന്ദ്രങ്ങളാക്കി മാറ്റിയിട്ടുണ്ട്. 

## പ്രധാന വിനോദസഞ്ചാര കേന്ദ്രങ്ങൾ

* ജോധാപൂർ
* ഉദയപൂർ
* ജെയ്സാൽമർ
* ബിക്കാനീർ
* മൗണ്ട് അബു
* പുഷ്കർ
* റാണക്പൂർ
* നാത്ദ്വാര
* രന്തമ്പോർ
* ഷേഖാവതി
* ബാർമെർ
* അഹോർ

## അവലംബം

## പുറത്തേക്കുള്ള കണ്ണികൾ

* Rajasthan Tourism Development Corporation (RTDC), Official Website
* Rajasthan Tourism, Official website Govt. of Rajasthan
*  "India Calling"  for travel information and ideas.
* "Visit To Rajashthan" Jaipur Bazaar, Crafts & Cuisine walk  

വർഗ്ഗം:രാജസ്ഥാനിലെ വിനോദസഞ്ചാരം
മേലാൺമൈ പൊന്നുച്ചാമി

പ്രമുഖനായ ഒരു തമിഴ് കഥാകൃത്താണ് **മേലാൺമൈ പൊന്നുച്ചാമി**(Tamil: மேலாண்மை பொன்னுசாமி)(ജനനം : 1951 - 30 ഒക്ടോബർ 2017)മുർപോക്ക് എഴുത്താളർ സംഘം സംസ്ഥാന വൈസ് പ്രസിഡന്റായിരുന്നു.
## ജീവിതരേഖ
വിരുദനഗർ ജില്ലയിലെ ശിവകാശിക്കടുത്തുള്ള മേല മറൈനാട് ഗ്രാമത്തിൽ  ജനിച്ചു. ഉപജീവനത്തിനായി കൃഷിപ്പണി ചെയ്യുന്ന ഇദ്ദേഹത്തിന് ഒരു പലചരക്കു കടയുമുണ്ട്.അഞ്ചാംതരം വരെ മാത്രം പഠിച്ച അദ്ദേഹത്തിന്റെ രചനകൾ ഇന്ന് തമിഴ്നാട്ടിലെ പല സർവകലാശാല സിലബസിലും പഠിപ്പിക്കുന്നുണ്ട്.  2009ലെ കേന്ദ്രസാഹിത്യ അക്കാദമി അവാഡ്  'മിൻസാരപ്പൂ' എന്ന കഥാസമാഹാരത്തിനു ലഭിച്ചു.. തമിഴിൽ സമീപകാലത്ത് ഏറ്റവുമധികം വിറ്റഴിഞ്ഞ പുസ്തകങ്ങളിലൊന്നാണിത്.  'ഇനി' എന്ന നോവൽ കെ എസ് വെങ്കിടാചലം മലയാളത്തിലേക്ക് മൊഴിമാറ്റി. സി.പി.ഐ.എം. വിരുദനഗർ ജില്ലാ കമ്മിറ്റി മുൻഅംഗമായിരുന്നു.

ആദ്യ കഥ 1972 ൽ സി.പി.എം മാസിക ചെമ്മലരിൽ പ്രസിദ്ധപ്പെടുത്തി. ആനന്ദവികടൻ, കൽക്കി തുടങ്ങിയ ജനപ്രിയ തമിഴ് മാസികകളിൽ തുടർച്ചയായി കഥകളെഴുതി. കർഷകരും അവരുടെ ജീവിതവുമാണ് പൊന്നുച്ചാമി കൃതികളിലെ മുഖ്യ പ്രമേയം. ഇരുപത്തി മൂന്ന് കഥാ സമാഹാരങ്ങളും ആറ് നോവെല്ലകളും ആറു നോവലുകളും ഒരു ഉപന്യാസ സമാഹാരവും പ്രസിദ്ധപ്പെടുത്തിയിട്ടുണ്ട്.
## കൃതികൾ
*'മിൻസാരപ്പൂ'
*'മനുഷ്യത്വം വിജയിക്കും'
## പുരസ്‌കാരങ്ങൾ
*കേന്ദ്ര സാഹിത്യ അക്കാദമി അവാർഡ് (2009)
*കൽക്കി പുരസ്‌കാരം

## അവലംബം

## പുറം കണ്ണികൾ
*എഴുത്തുകാരനും ഗ്രാമവും-പി. സായ്‌നാഥ്‌  

വർഗ്ഗം:തമിഴ് നോവലെഴുത്തുകാർ
വർഗ്ഗം:കേന്ദ്ര സാഹിത്യ അക്കാദമി പുരസ്കാരം ലഭിച്ചവർ
വർഗ്ഗം:തമിഴ് ചെറുകഥാകൃത്തുക്കൾ
വർഗ്ഗം:2017-ൽ മരിച്ചവർ
വർഗ്ഗം:ഒക്ടോബർ 30-ന് മരിച്ചവർ
വർഗ്ഗം:1951-ൽ ജനിച്ചവർ
ട്യൂബ

*ബ്രാസ്* കുടുംബത്തിൽപെട്ട ഒരു വാദ്യോപകരണമാണ് **ട്യൂബ**. സ്വരസ്ഥാനം ഏറ്റവും താഴ്ന്ന ഒരുപകരണമാണിത്. പട്ടാളക്കാരുടെ *മാർച്ചിനെ* ആവേശഭരിതമാക്കുവാനും വാദ്യവൃന്ദത്തിന്റെ (ഓർക്കെസ്ട്രയുടെ) വൈവിധ്യത്തിനും ഇതുപയോഗിച്ചുവരുന്നു. വലിപ്പമേറിയ ഉപകരണമാണെങ്കിലും ഇതിന്റെ ശബ്ദത്തിന് അനേകതലങ്ങളുണ്ട്.

## പ്രവർത്തന രീതി

ട്യൂബയുടെ കുഴലിന് 3.5 മുതൽ 5.5 വരെ അടി നീളമുണ്ടായിരിക്കും. അനേക വലയങ്ങളും അതിന്റെ അഗ്രഭാഗത്ത് വിസ്താരമേറിയ ഒരു ബെല്ലുമുണ്ട് ഇതിൽ. കപ്പിന്റെ ആകൃതിയിൽ ആഴമേറിയ *മൌത്ത് പീസാണ്* ഇതിനുള്ളത്. മൂന്നു മുതൽ അഞ്ചുവരെയുള്ള വാൽവുകൾ വലതു കൈവിരലുകൾ ഉപയോഗിച്ചാണ് നിയന്ത്രിക്കേണ്ടത്. താഴ്ന്ന സ്വരങ്ങൾ ചേർന്ന് അടിസ്ഥാനസ്വരശ്രേണികൾക്കു രൂപം നൽകുന്നു. അധരമർദത്തിന്റെ വ്യതിയാനത്തിലൂടെയാണ് ശബ്ദത്തിലെ ആരോഹണാവരോഹണങ്ങൾ വരുത്തുന്നത്. വാൽവുകൾ പ്രവർത്തിപ്പിക്കുമ്പോൾ കുഴലിന്റെ നീളത്തിൽ മാറ്റം വരുകയും ചെയ്യുന്നു.

## ട്യൂബയുടെ ചരിത്രം

1820-കളിലും 30-കളിലുമായി നടന്ന പരീക്ഷ ണങ്ങളുടെ ഫലമായി ട്ടാണ് ട്യൂബ രൂപംകൊണ്ടത്. 1835-ൽ പ്രഷ്യൻ പട്ടാളമാണ് ആദ്യമായി ഈ ഉപകരണം അവതരിപ്പിച്ചത്. അതിനുശേഷം തോളിൽ ചുറ്റിയിടാവുന്ന രൂപത്തിൽ റഷ്യാക്കാർ ഇതിനെ പരിഷ്കരിച്ചു. ഹെലിക്കോൺ എന്ന പേരിലാണ് ഇതറിയപ്പെടുന്നത്. ബെൽജിയത്തിലെ വാദ്യോപകരണനിർമാതാവായ അഡോൾഫ് സാക്സാണ് ആധുനിക രീതിയിൽ ട്യൂബയെ പരിഷ്കരിച്ചത്. റിച്ചാർഡ് വാഗ്നർ ഫ്രഞ്ച് ഹോണുമായി ബന്ധപ്പെടുത്തി *വാഗ്നർ ട്യൂബകൾ*ക്ക് രൂപം നൽകി. സിംഫണി ഓർക്കെസ്ട്രകളിൽ ഒരു ട്യൂബ മാത്രമേ ഉപയോഗിക്കാറുള്ളു. ബാസ് ശബ്ദം നൽകുന്നതിനുവേണ്ടിയാണ് ട്യൂബ കൂടുതലായും ഉപയോഗിക്കുന്നത്. ട്യൂബയുടെ പ്രാധാന്യം മനസ്സിലാക്കിയ വാഗ്നർ അദ്ദേഹത്തിന്റെ മിക്ക വാദ്യവൃന്ദങ്ങളിലും ഇതുപയോഗപ്പെടുത്തിയിരുന്നു.

## പുറംകണ്ണികൾ
*http://www.iteaonline.org/
*http://www.tubaexchange.com/
*http://library.thinkquest.org/5116/tuba.htm 
*http://www.tubaonline.org/# 

വർഗ്ഗം:സുഷിരവാദ്യങ്ങൾ
ഇളനീർ

നാളികേരം വിളഞ്ഞു പാകമാകുന്നതിനു മുൻപുള്ള അവസ്ഥയിൽ അതിനെ **ഇളനീർ** അല്ലെങ്കിൽ **കരിക്ക്** എന്ന് പറയുന്നു. ഈ അവസ്ഥയിൽ ഉള്ളിൽ നിറയെ സ്വാദിഷ്ഠമായ വെള്ളവും ഇളം കാമ്പും കൊണ്ട് സമൃദ്ധമാണിത്.

കേരളത്തിന്റെ ഔദ്യോഗിക പാനീയമാണ് **ഇളനീർ**. 2012-ൽ ധനമന്ത്രി കെ.എം. മാണി അവതരിപ്പിച്ച സംസ്ഥാന ബജറ്റിലാണ് ഔദ്യോഗിക പാനീയമായി പ്രഖ്യാപനം നടത്തിയത്. 
## അവലംബം


വർഗ്ഗം:കേരളത്തിലെ പാനീയങ്ങൾ
വർഗ്ഗം:തെങ്ങ്
വർഗ്ഗം:പാനീയങ്ങൾ
കഞ്ഞിപ്പുര (ഗ്രാമം)

മലപ്പുറം ജില്ലയിലെ വളാഞ്ചേരി പഞ്ചായത്തിലെ ഒരു ഗ്രാമമാണ് **കഞ്ഞിപ്പുര**. N H-17നു അരികിൽ സ്ഥിതി ചെയ്യുന്ന ഈ ഗ്രാമം പഞ്ചായത്തിലെ ഒന്നാം വാർഡ് ആയി അറിയപ്പെടുന്നു. കഞ്ഞിപ്പുരയിൽ മൂന്നു പള്ളികലും രണ്ടു ഇസ്ലാമിക മദ്രസ്സയും ഒരു ഭൗതിക  മദ്രസ്സയും ഒരു അംഗൻ വാടിയും ഇവിടെ നിലനിൽക്കുന്നു. കഞ്ഞിപ്പുര ജില്ലാ കോഴി വളർത്തൽ കേന്ദ്രം, അഗ്രികൾച്ചറൽ പാർക്ക് എന്നിവ ഗ്രാമത്തിൽ സ്ഥിതി ചെയ്യുന്നു. കല്യാണ ഉറു ഇവിടത്തേ ഒരു പ്രതേകത ആയിരുന്നു.

## പുറത്തേക്കുള്ള കണ്ണികൾ

വർഗ്ഗം:മലപ്പുറം ജില്ലയിലെ ഗ്രാമങ്ങൾ
നാസറുദ്ദീൻ എളമരം

എഴുത്തുകാരൻ,പത്രപ്രവർത്തകൻ,രാഷ്ട്രീയ നേതാവ്,പോപുലർ ഫ്രണ്ട് ഓഫ് ഇന്ത്യ മുൻ കേരള സംസ്ഥാന പ്രസിഡന്റ്‌,നിലവിൽ പോപുലർ ഫ്രണ്ട് ഓഫ് ഇന്ത്യ ദേശീയ സെക്രട്ടറി 
എന്നീ നിലകളിൽ പ്രശസ്തനാണ് **നാസറുദ്ദീൻ എളമരം** എന്ന **വി.പി.നാസറുദ്ദീൻ**.

## ജീവിതരേഖ
വി.പി.മുഹമ്മദ് കെ.ടി. നഫീസ ദമ്പതികളുടെ മകനായി 1967 മെയ് 28ന് മലപ്പുറം ജില്ലയിലെ എളമരത്ത് ജനനം. നുസ്രത്ത് സിബിയാൻ മദ്രസ എളമരം, ദാറുസ്സലാം മദ്രസ വാഴക്കാട്, ജി.യു.പി. സ്‌കൂൾ ചാലിയപ്പുറം, ഗവൺമെന്റ് ഹൈസ്‌കൂൾ വാഴക്കാട്, ഇസ്ലാഹിയ കോളേജ് ചേന്ദമംഗല്ലൂർ എന്നിവിടങ്ങളിൽ പഠനം.
1987ൽ മാവൂർ ഗ്രാസിം ഫാക്ടറി തൊഴിലാളി സമരത്തിൽ ഗ്രോ വാസുവിനോടൊപ്പം സജീവ പങ്കാളിയായി. 1998ൽ മാവൂർ
ഗ്രാസിം ഫാക്ടറിയിലെ ജല-വായു മലിനീകരണത്തിനെതിരെ നടന്ന അന്തിമ സമരത്തിൽ കെ.എ റഹ്മാനോടൊപ്പം മുഖ്യ പങ്കുവ
ഹിച്ചു.
ചാലിയാർ സംയുക്ത സമരസമിതി ജനറൺ കൺവീനർ. 2000ൽ മനുഷ്യാവകാശ ഏകോപനസമിതി സംസ്ഥാന സെക്ര
ട്ടറി. തേജസ് ദൈ്വവാരിക പബ്‌ളിഷിംഗ് ചാരിറ്റബിൾ ട്രസ്റ്റ് സെക്രട്ടറി. തേജസ്‌ ദിനപത്രം ഡെപ്യൂട്ടി എഡിറ്റർ എന്നീ ഉത്തരവാദിത്തങ്ങൾ നിർവഹിച്ചു. 1987 മുതൽ 2001 വരെ മാധ്യമം ദിനപത്രത്തിൽ ജോലി ചെയ്തു. മംഗളം ദിനപത്രത്തിൽ പ്രതിവാദം എന്ന കോളം കൈകാര്യം ചെയ്യുന്നു. കേരള ന്യൂസ് പേപ്പർ എംപ്ലോയീസ് ഫെഡറേഷൻ കോഴിക്കോട് ജില്ല-സംസ്ഥാന കമ്മിറ്റിയംഗം എന്നീ സ്ഥാനങ്ങൾ വഹിച്ചു.
സോഷ്യൽ ഡമോക്രാറ്റിക് പാർട്ടി ഓഫ് ഇന്ത്യ (എസ്.ഡി.പി.ഐ) ദേശീയ വർക്കിംഗ് കമ്മിറ്റിയംഗം. 
2011ലെ പതിമൂന്നാമത് കേരള നിയമസഭയിലേക്ക് നടന്ന തിരഞെടുപ്പിൽ കരുനാഗപ്പള്ളി നിയോജകമണ്ഡലത്തിൽ നിന്നും മത്സരിച്ചു, സി.പി.ഐയിലെ സി ദിവാകരനോട് പരാജയപ്പെട്ടു.

## അവലംബം


വർഗ്ഗം:കേരളത്തിലെ പത്രപ്രവർത്തകർ
ടെർമിനേറ്റർ

ഗ്രഹങ്ങളുടേയോ ഉപഗ്രഹങ്ങളുടേയോ ഉപരിതലത്തിൽ സൂര്യപ്രകാശം വീഴുന്നതും വീഴാത്തതുമായ അർധഗോളങ്ങളെ വേർതിരിക്കുന്ന രേഖയെ **ടെർമിനേറ്റർ** അഥവാ അതിർരേഖ എന്നു വിളിക്കുന്നു. ഗ്രഹങ്ങളുടേയും ഉപഗ്രഹങ്ങളുടേയും ഉപരിതലത്തിലെ മലകളും കുഴികളും മറ്റും ഈ അതിർരേഖയുടെ വ്യക്തത കുറയ്ക്കുന്നു. ഇതിനും പുറമേ ഈ ഗോളങ്ങളുടെ അന്തരീക്ഷവും ടെർമിനേറ്ററിന്റെ വ്യക്തതയ്ക്ക് മങ്ങലേല്പിക്കുന്നുണ്ട്. ടെർമിനേറ്റർ എന്ന പദംകൊണ്ട് പൊതുവായി ഉദ്ദേശിക്കുന്നത് ചാന്ദ്രോപരിതലത്തിലെ സൂര്യപ്രകാശം വീഴുന്നതും വീഴാത്തതുമായ ഭാഗങ്ങളെ വേർതിരിക്കുന്ന അതിരിനെയാണ്. ചാന്ദ്രോപരിതലത്തിൽ വായു ഇല്ലാത്തതുകൊണ്ട് അതിർരേഖയ്ക്കടുത്തുള്ള നിഴലുകൾക്ക് നല്ല വ്യക്തതയും ആകൃതിയും ഉണ്ട്. എന്നാൽ ഭൗമോപരിതലത്തിലെ അന്തരീക്ഷം ടെർമിനേറ്ററിന്റെ വ്യക്തത വളരെ കുറയ്ക്കുന്നു. ഭൗമാന്തരീക്ഷം സൂര്യപ്രകാശത്തെ ചിതറിച്ച് സൂര്യപ്രകാശം നേരിട്ടു വീഴാത്ത സ്ഥലങ്ങളേയും പ്രകാശമാനമാക്കുന്നതുകൊണ്ടാണ് ഇപ്രകാരം സംഭവിക്കുന്നത്. ചാന്ദ്രോപരിതലത്തിൽ ചന്ദ്രന്റെ ഭ്രമണം കൊണ്ട് ടെർമിനേറ്റർ മണിക്കൂറിൽ 15.4 കി.മീ. വേഗതയിൽ സഞ്ചരിക്കുന്നു. ചാന്ദ്രോപരിതലത്തിൽ ടെർമിനേറ്ററിന്റെ ഇരുവശങ്ങളിലുമുള്ള ഉപരിതല താപമാനം 380 K (1070c)യും 110 K(-1630c)യുമാണ്. ഗ്രഹത്തിന്റെ ഭ്രമണമനുസരിച്ച് ഉപരിതലം ഇരുട്ടിൽനിന്നും വെളിച്ചത്തിലേക്കുവരുന്ന അതിരിനെ സൂര്യോദയ ടെർമിനേറ്റർ എന്നും വെളിച്ചത്തിൽനിന്നും ഇരുട്ടിലേക്കു മാറുന്ന ഉപരിതല അതിരിനെ സൂര്യാസ്തമയ ടെർമിനേറ്റർ എന്നും പറയുന്നു.

## ചിത്രങ്ങൾ

File:XEphem-sunset-animation.gif

File:Mimas double terminator.jpg
File:Seasonearth.png


## പുറംകണ്ണികൾ
*http://twilightzone.wikia.com/wiki/Terminator_%28solar%29 
*http://economictimes.indiatimes.com/topic/Terminator-%28solar%29 
*http://www.jgiesen.de/terminator/index.html
*http://clarkema.org/posts/2011-12/2011-12-18-terminator.html
ഏയ്ഞ്ചൽസ് ആൻഡ് ഡീമൺസ്

2000 ത്തിൽ പുറത്തിറങ്ങിയ ഇംഗ്ലീഷ് നോവൽ ആണ്***ഏഞ്ചൽസ് ആൻഡ് ഡെമൻസ്***. ഡാൻ ബ്രൌൺ എഴുതിയ ഈ നോവലിലൂടെ   പ്രൊഫസർ ലാങ്ഡൻ എന്ന കഥാപാത്രത്തെ ലോകത്തിനു പരിചയപ്പെടുത്തി.
തുടർന്നു 2003 ത്തിൽ പുറത്തിറങ്ങിയ **'[[ദ ഡാവിഞ്ചി കോഡ്]]**' 2009 ത്തിൽ പുറത്തിറങ്ങിയ **[[ദ ലോസ്റ്റ് സിംബൽ]] ** എന്നീ നോവലുകലിലെ പ്രധാന കഥാപാത്രവും ഇദ്ദേഹം തന്നെയായിരുന്നു.

ശാസ്ത്ര ലോകവും ക്രൈസ്തവ സഭയും തമ്മിലുള്ള അസ്വാരസ്യങ്ങളുടെ കഥ പറയുന്ന പുസ്തകത്തിന്റെ ചലച്ചിത്ര രൂപം 2009ൽ ഏഞ്ചൽസ് ആൻഡ് ഡെമൻസ് എന്നാ പേരിൽ  പുറത്തിറങ്ങി. ടോം ഹാങ്ക്സ് ആയിരുന്നു ചിത്രത്തിലെ നായകൻ.
## പശ്ചാത്തലം
റീയൽ-ലൈഫ് ടൈപ്പോഗ്രാഫർ ജോൺ ലാംഗ്ഡൺ സൃഷ്ടിച്ച നിരവധി ആംബിഗ്രാമുകൾ പുസ്തകത്തിൽ അടങ്ങിയിരിക്കുന്നു.
## അവലംബം

വർഗ്ഗം:ഇംഗ്ലീഷ് നോവലുകൾ
വർഗ്ഗം:ചലച്ചിത്രമാക്കപ്പെട്ട സാഹിത്യ സൃഷ്ടികൾ
വർഗ്ഗം:ഡാൻ ബ്രൗണിന്റെ നോവലുകൾ
കൊല്ലം ക്ലോക്ക് ടവർ

കൊല്ലം നഗരത്തിന്റെ ഹൃദയഭാഗത്തായി ചിന്നക്കടയിൽ സ്ഥിതി ചെയ്യുന്ന ഒരു നിർമ്മിതിയാണ് **കൊല്ലം ക്ലോക്ക് ടവർ** (കൊല്ലം മണിമേട‌). കൊല്ലം മുൻസിപ്പാലിറ്റിയിൽ 1932 മുതൽ 1948 വരെ ചെയർമാനായിരുന്ന 'രാജ്യസേവാനിരത കെ.ജി. പരമേശ്വരൻ പിള്ളയോടുള്ള'  ആദരസൂചകമായാണ് ഈ ചതുരാകൃതിയിലുള്ള ഗോപുരം നിർമ്മിച്ചത്. കൊല്ലം തീവണ്ടിയാപ്പീസിനു സമീപത്തായി ദേശീയപാത 544ന്റെ ഓരത്ത് സ്ഥിതി ചെയ്യുന്ന ഇത് കൊല്ലം ജില്ലയുടെ ഒരു അനൗദ്യോഗിക ചിഹ്നം എന്ന നിലയിൽ പ്രാധാന്യം നേടിയിട്ടുണ്ട്. 
1941ൽ നിർമ്മാണമാരംഭിച്ച ഗോപുരം, 1944ലോടെ നിർമ്മാണം പൂർത്തിയാക്കി ജനങ്ങൾക്ക് സമർപ്പിച്ചു. തിരുവിതാംകൂറിലെ ആദ്യകാല ക്ലോക്ക് ടവറുകളിൽ ഒന്നായ ഇതിന്റെ നിർമ്മാണത്തിന് ചുടുകട്ടകളും വൈറ്റ് സിമന്റുമാണ് ഉപയോഗിച്ചിരിക്കുന്നത്. വശങ്ങളിലുപയോഗിച്ച നാല് വലിയ ശിലകൾ കൊൽക്കൊത്തയിൽ നിന്നാണ് കൊണ്ടു വന്നത്
## അവലംബം


വർഗ്ഗം:കൊല്ലം ജില്ലയിൽ സ്ഥിതി ചെയ്യുന്ന സ്മാരകങ്ങൾ‎
വർഗ്ഗം:കൊല്ലം ജില്ലയിലെ വിനോദസഞ്ചാരകേന്ദ്രങ്ങൾ
ജോർജ് ട്യൂപൗ അഞ്ചാമൻ

ദക്ഷിണ പസഫിക് മേഖലയിലെ ദ്വീപ് രാഷ്ട്രമായ ടോംഗയുടെ രാജാവായിരുന്നു **ജോർജ് ട്യൂപൗ അഞ്ചാമൻ**
## ജീവിതരേഖ
ദക്ഷിണ പസഫിക് മേഖലയിലെ അവസാന ഏകാധിപത്യ രാഷ്ട്രമായി കണക്കാക്കുന്ന ടോംഗയിൽ ജനാധിപത്യ പരിഷ്‌കരണങ്ങൾക്ക് തുടക്കമിട്ട രാജാവാണ്  2006-ൽ സ്ഥാനമേറ്റ ജോർജ് ട്യൂപൗ അഞ്ചാമൻ. ഓക്‌സ്ഫഡിൽ നിന്ന് പഠനം കഴിഞ്ഞ ഇദ്ദേഹം അവിവാഹിതനാണ്. ടോംഗോ പാർലമെന്റിനും മന്ത്രിസഭയ്ക്കും നിർണായക അധികാരങ്ങൾ നൽകാനുള്ള  തീരുമാനമെടുത്തത് ജോർജ് ട്യൂപൗ ആയിരുന്നു. 165-വർഷം നീണ്ട ഏകാധിപത്യത്തിനൊടുവിൽ 2010 നവംബറിലാണ് ഇവിടെ പാർലമെന്റ് തിരഞ്ഞെടുപ്പ് നടന്നത്. 170 ചെറു ദ്വീപുകളിൽ പരന്നു കിടക്കുന്ന ടോംഗയിലെ ജനങ്ങൾ ഒന്നടങ്കം വോട്ടവകാശം വിനിയോഗിച്ചിരുന്നു.40 വർഷം ഭരണം നടത്തിയ പിതാവ് ടോഫാഹോ ടുപോവിൻറെ പിൻഗാമിയായാണു ജോർജ് ടുപോവ് അഞ്ചാമൻ അധികാരമേറ്റത്. സഹോദരനും കിരീടവകാശിയുമായ ടുപോട്ടോ ലവക അടുത്ത രാജാവാകും. സഹോദരനായ ട്യൂപൗത്തോ ലവാക്കാ രാജകുമാരനാണ് അടുത്ത കിരീട അവകാശി.
## മരണം
ഹോങ്കോങിലെ ആസ്​പത്രിയിലായിരുന്നു അന്ത്യം. അർബുദ ബാധയെത്തുടർന്ന് അദ്ദേഹത്തിൻറെ വൃക്ക നീക്കം ചെയ്തിരുന്നു. അവിവാഹിതനാണ്.

## അവലംബം

## പുറം കണ്ണികൾ
* King George Tupou V interviewed by the BBC,  31 July 2008
* The New King of Tonga gallery
* King George Tupou V Passing out parade, Sandhurst, 1968
ഫാത്തിമ മാതാ നാഷണൽ കോളേജ്

കേരളത്തിലെ പ്രമുഖ കലാലയങ്ങളിലൊന്നാണ് കൊല്ലം നഗരത്തിൽ സ്ഥിതി ചെയ്യുന്ന **ഫാത്തിമ മാതാ നാഷണൽ കോളേജ് (Fatima Mata National College)**. കേരള സർ‌വകലാശാലയുടെ കീഴിലുള്ള ഈ കലാലയം റോമൻ കത്തോലിക്ക സഭയുടെ കൊല്ലം രൂപതയുടെ മേൽനോട്ടത്തിൽ പ്രവർത്തിക്കുന്നു. കൊല്ലം റോമൻ കാത്തലിക് രൂപതയുടെ ബിഷപ്പാണ് കോളേജിൻറെ ഭരണകാര്യങ്ങളുടെ രക്ഷാധികാരി. കൊല്ലം ജില്ലയിൽ നാക് അംഗീകാരം നേടിയ ആദ്യ കലാലയമാണിത്.

കോമേഴ്‌സ്, എക്കണോമിക്‌സ്, മാത്തമാറ്റിക്സ്, ഫിസിക്സ്, കെമിസ്ട്രി, ബോട്ടണി, സുവോളജി, സൈക്കോളജി, ഇംഗ്ലീഷ്, മലയാളം, ഹിസ്റ്ററി, സംസ്കൃതം, ഫ്രഞ്ച്, ഹിന്ദി, ഫിസിക്കൽ എഡ്യൂക്കേഷൻ, ജിയോളജി എന്നിങ്ങനെ പതിനാറ് സർക്കാർ എയ്‌ഡഡ്‌ ഡിപ്പാർട്ടുമെന്റുകളും സെൽഫ് ഫൈനാൻസിങ് സ്ട്രീമിൽ ഇംഗ്ലീഷ്, കോമേഴ്‌സ്, കമ്പ്യൂട്ടർ സയൻസ് എന്നീ മൂന്നു ഡിപ്പാർട്ടുമെന്റുകളും പ്രവർക്കുന്നു. 

## തുടക്കവും വളർച്ചയും
കൊല്ലം രൂപതയുടെ ആദ്യ തദ്ദേശീയ ബിഷപ്പായിരുന്ന ഡോ. ജെറോം.എം. ഫെർണാണ്ടസ് 1951-ൽ ഈ കലാലയത്തിന് തുടക്കമിട്ടു. 1952 ഡിസംബർ 29-ന് ഇന്ത്യയിലെ പേപ്പൽ പ്രതിനിധിയായിരുന്ന കർദ്ദിനാൾ നോർമൻ തോമസ് ഔദ്യോഗിക ഉദ്ഘാടനം നിർവ്വഹിച്ചു. സാമ്പത്തിക ശാസ്ത്രം, കൊമേഴ്സ്, ജന്തുശാസ്ത്രം എന്നീ ബിരുദകോഴ്സുകളുടെ ആരംഭത്തോടെ ഫസ്റ്റ് ഗ്രേഡ് കോളേജ് സ്ഥാനത്തേക്കുയർന്നു. തുടർന്ന് സസ്യശാസ്ത്രം,രസതന്ത്രം, ഗണിതശാസ്ത്രം, ഊർജ്ജതന്ത്രം എന്നിവയുടെയും ബിരുദകോഴ്സുകളും ആരംഭിച്ചു.

1961-ൽ ജന്തുശാസ്ത്രം, കൊമേഴ്സ് എന്നിവയുടെ ബിരുദാനന്തര ബിരുദ കോഴ്സുകളും 1964, 1965 വർഷങ്ങളിൽ ഊർജ്ജതന്ത്രം, ജന്തുശാസ്ത്രം, സാമ്പത്തികശാസ്ത്രം, ഇംഗ്ലീഷ് എന്നീ ബിരുദാനന്തര ബിരുദങ്ങളും ആരംഭിച്ചു.  1993-ൽ പോളിമർ കെമിസ്ട്രിയിൽ ബിരുദ പഠനം ആരംഭിച്ചപ്പോൾ ഈ സൗകര്യം ലഭ്യമായ കേരള സർവ്വകലാശാലയിലെ ആദ്യ കലാലയമായിരുന്നു ഫാത്തിമ മാതാ കോളേജ്.   തുടർന്നുള്ള വർഷങ്ങളിൽ രസതന്ത്രം, ഗണിതശാസ്ത്രം, മലയാളം തുടങ്ങിയ വിഷയങ്ങളിലും ബിരുദാനന്തര ബിരുദ കോഴ്സുകൾ ആരംഭിച്ചു. 2001-ൽ നാക് അംഗീകാരം നേടി. 2004-ൽ എം.എസ്.സി കമ്പ്യൂട്ടർ സയൻസ്, എം.ബി.എ പഠനസൗകര്യങ്ങളും ആരംഭിച്ചു.

## പൊതുവിവരങ്ങൾ
ഇപ്പോൾ ഈ കോളേജിൽ വിവിധ ഡിപ്പാർട്ടുമെന്റുകളിലായി 17 ബിരുദ കോഴ്‌സുകളും 11 ബിരുദാനന്തര ബിരുദ കോഴ്‌സുകളും 8 ഡിപ്പാർട്ടുമെന്റുകളിൽ ഗവേഷണ സൗകര്യവും ഒരുക്കിയിട്ടുണ്ട്. ഇവയ്ക്കു പുറമേ ഏതാനും സ്വാശ്രയ തൊഴിലധിഷ്ഠിത  കോഴ്സുകളും നടത്തുന്നു. 

പാഠ്യേതര മേഖലയിലും മികവു പുലർത്തുന്ന ഈ കലാലയത്തിൽ രാജ്യാന്തര നിലവാരത്തിലുള്ള ഹോക്കി, ഫുട്‌ബോൾ, ബാസ്‌ക്കറ്റ് ബോൾ ഗ്രൗണ്ടുകളുണ്ട്.

## പ്രസിദ്ധീകരണങ്ങൾ
അധ്യാപകരുടെ നേതൃത്വത്തിലുള്ള  'ഫാത്തിമ റിസേർച്ച് ജേണൽ'  2001 മുതലുള്ള പ്രതിവർഷപ്രസിദ്ധീകരണമാണ്. ഇംഗ്ലീഷ് വിഭാഗത്തിൽ നിന്ന് 'വിഷൻ' മലയാള വിഭാഗത്തിൽ നിന്ന് 'കലിക' എന്നീ മാസികകൾ വിദ്യാർത്ഥികളുടെ നേതൃത്വത്തിലുള്ള പ്രസിദ്ധീകരണങ്ങളാണ്.

## പുറത്തേക്കുള്ള കണ്ണികൾ
https://fmnc.ac.in/ (ഔദ്യോഗിക വെബ് സൈറ്റ്) 

## അവലംബം
 

വർഗ്ഗം:കേരള സർവ്വകലാശാലക്കു കീഴിലുള്ള കലാലയങ്ങൾ
വർഗ്ഗം:കൊല്ലം ജില്ലയിലെ കലാലയങ്ങൾ
ശ്രീ നാരായണ കോളേജ്, കൊല്ലം

കേരളത്തിലെ പ്രമുഖ കലാലയങ്ങളിലൊന്നാണ് കൊല്ലം നഗരത്തിൽ സ്ഥിതി ചെയ്യുന്ന **എസ്.എൻ. കോളേജ്** എന്ന ചുരുക്കപ്പേരിലറിയപ്പെടുന്ന **ശ്രീ നാരായണ കോളേജ്**. കേരള സർവകലാശാലയുടെ കീഴിലുള്ള ഈ സ്ഥാപനം ശ്രീ നാരായണ ട്രസ്റ്റിന്റെ മേൽനോട്ടത്തിലുള്ളതാണ്. കേരളത്തിലാദ്യമായി ബിരുദാനന്തര ബിരുദ കോഴ്സ് ആരംഭിക്കുന്നത് ഈ കലാലയത്തിലാണ്.

## തുടക്കവും വളർച്ചയും
പ്രമുഖ സാമൂഹിക പരിഷ്‌കർത്താവായിരുന്നു ശ്രീ നാരായണ ഗുരുവിന്റെ പേരിൽ 1948-ൽ എസ്.എൻ.ഡി.പി യോഗം ആരംഭിച്ചതാണ് ഈ വിദ്യാഭ്യാസ സ്ഥാപനം. ഇന്റർമീഡിയറ്റ് തരത്തിലുള്ള 505 വിദ്യാർത്ഥികളുമായി തുടക്കം കുറിച്ച ഈ കലാലയം തൊട്ടടുത്ത വർഷം തന്നെ ബിരുദ കോളേജായി ഉയർത്തപ്പെട്ടു. 1957-ൽ ബിരുദാനന്തര ബിരുദ കോഴ്സുകളും ആരംഭിച്ചു.

## പൊതുവിവരങ്ങൾ
ഇപ്പോൾ ഈ കലാലയത്തിൽ 17 ബിരുദ, 13 ബിരുദാനന്തര ബിരുദ കോഴ്സുകളും നടത്തപ്പെടുന്നു. ബിരുദാനന്തര ബിരുദ കോഴ്സുകളുള്ള വകുപുകളിൽ എട്ടെണ്ണ്ം അംഗീകൃത ഗവേഷണ കേന്ദ്രങ്ങളായി അംഗീകരിച്ചിരിക്കുന്നു. ഇതിനു പുറമേ പി.ജി. ഡിപ്ലോമ കോഴ്സുകളും സർട്ടിഫിക്കേറ്റ് കോഴ്സുകളും നടത്തപ്പെടുന്നുണ്ട്. കേരള സർവകലാശാലയുടെ വിദൂര പഠന കോഴ്സുകൾക്കും ഇഗ്നൗ പഠനങ്ങൾക്കുമുള്ള സൗകര്യങ്ങളും നിലവിലുണ്ട്.

## അവലംബം


വർഗ്ഗം:കേരള സർവ്വകലാശാലക്കു കീഴിലുള്ള കലാലയങ്ങൾ
വർഗ്ഗം:കൊല്ലം ജില്ലയിലെ കലാലയങ്ങൾ
വർഗ്ഗം:ശ്രീ നാരായണ കോളേജ്, കൊല്ലം
റോൾസ്-റോയ്സ് ലിമിറ്റഡ്

റോൾസ് റോയ്സ് എന്ന കമ്പനി 1906ൽ രൂപം കൊണ്ടു.1973ൽ ഇത് റോൾസ് റോയ്സ് plc എന്നും,റോൾസ് റോയ്സ് മോട്ടോഴ്സ് എന്നും രണ്ടായി പിരിഞ്ഞു. ഇന്ന് ലോകത്തുളള ആഡംബര കാറുകളുടെ രാജാവായാണ് റോൾസ് റോയ്സ് അറിയപ്പെടുന്നത്.
റോൾസ് റോയ്സ് ഫാൻറം,റോൾസ് റോയ്സ് ഗോസ്ട് എന്നിവയാണ് റോൾസ് റോയ്സിന്റെ പ്രശസ്ത മോഡലുകൾ.

## പുറംകണ്ണികൾ
*http://www.rolls-roycemotorcars.com/

വർഗ്ഗം:വാഹന നിർമ്മാണ കമ്പനികൾ
വർഗ്ഗം:റോൾസ്-റോയ്സ്‎
ലെന

ഒരു ഇന്ത്യൻ ചലച്ചിത്ര നടിയാണ് **ലെന**. ലെന കുമാർ, ലെന അഭിലാഷ് എന്നും അറിയപ്പെടുന്നു. ജയരാജിന്റെ സിനിമയായ സ്നേഹത്തിലൂടെയാണ് ആദ്യം വെള്ളിത്തിരിയിൽ എത്തുന്നത്. പിന്നീട് കരുണം, ഒരു ചെറു പുഞ്ചിരി, വർണ്ണക്കാഴ്ചകൾ, സ്പിരിറ്റ് എന്നീ സിനിമകളിൽ അഭിനയിച്ചു. 
മലയാള ചലച്ചിത്രങ്ങളിലും മലയാളം ടെലിവിഷൻ പരമ്പരകളിലുമാണ് അഭിനയിച്ചിട്ടുള്ളത്. മനഃശാസ്ത്രത്തിൽ ഉപരി പഠനം നടത്തിയ ലെന, മുംബൈയിൽ സൈക്കോളജിസ്റ്റായി ജോലി ചെയ്തിട്ടുണ്ട്.
ട്രാഫിക് എന്ന 2011 പുറത്തിറങ്ങിയ സിനിമയിലൂടെയാണ് സിനിമയിൽ വഴിത്തിരിവുണ്ടായത്. പിന്നീട് സ്നേഹ വീട്, ഈ അടുത്ത കാലത്ത് സ്പിരിറ്റ്, തുടങ്ങിയ സിനിമകളിൽ അഭിനയിച്ചു.

## ജീവിത രേഖ
തൃശൂരിലെ സെവന്ത്ഡേ അഡ്വന്റിസ്റ്റ് സ്കൂളിലും ഹരിശ്രീ വിദ്യാ നിഥി സ്കൂളിലുമായി പ്രാഥമിക വിദ്യാഭ്യാസം നടത്തി. പിന്നീട് വിദൂര വിദ്യാഭ്യാസത്തിലൂടെ കൊമേർസിൽ ബിരുദം നേടി. പ്രജ്യോതി നികേതൻ എന്ന പുതുക്കാടുള്ള വിദ്യാഭ്യാസ സ്ഥാപനത്തിൽ ബിരുദ പഠനം ചെയ്യുന്ന സമയത്ത് രണ്ടാം ഭാവം എന്ന സിനിമയിൽ അഭിനയിച്ചു.  രണ്ടാം ഭാവത്തിലെ അഭിനയത്തിനു ശേഷം മനഃശാസ്ത്രത്തിൽ ബിരുദാനന്ത ബിരുദം കരസ്ഥമാക്കിയ ശേഷം മുംബൈയിലെ ഒരു ആശുപത്രിയിൽ മനഃശാസ്ത്ര വിഭാഗത്തിൽ ജോലി നോക്കി
2004 ജനുവരി 16 നു പ്രമുഖ തിരക്കഥാകൃത്തായ അഭിലാഷിനെ വിവാഹം ചെയ്തു. അസോസിയേറ്റ് സംവിധായകനായി സാൾറ്റ് ആൻഡ് പെപ്പർ സിനിമയിലൂടെ അഭിലാഷും സിനിമാ ലോകത്തെത്തി. പിന്നീട് 22 ഫീമെയിൽ കോട്ടയം എന്ന സിനിമയിലെ തിരക്കഥയിലൂടെ പ്രശസ്തനായി. പിന്നീട് ഇരുവരും വിവാഹ ബന്ധം വേർപെടുത്തി.

## സിനിമാ രംഗത്ത്
പഠിക്കുന്നതിനിടക്ക് നാടക ട്രൂപ്പ് തുടങ്ങാനായി പദ്ധതിയിട്ടിരുന്ന ലെനയെ പ്രിൻസിപ്പലാണ് സംവിധായകൻ ജയരാജിനെ പരിചയപ്പെടുത്തുന്നത്. ജയരാജിന്റെ സ്നേഹം, കരുണം ശാന്തം എന്നീ സിനിമകളിൽ അഭിനയച്ച ശേഷം സത്യൻ അന്തിക്കാടിന്റെ കൊച്ചു കൊച്ചു സന്തോഷങ്ങൾ എന്ന സിനിമയിലും അഭിനയിച്ചു. 
 
## ടെലിവിഷൻ രംഗത്ത്
മനഃശാസ്ത്രജ്ഞയായി കുറച്ചു കാലം ജോലി ചെയ്ത ശേഷം എഷ്യാനെറ്റിന്റെ യുവർ ചൊയ്സ് എന്ന പരിപാടിയിൽ അവതാരകയായി. അതിനു ശേഷം ഓമനത്തിങ്കൾ പക്ഷി എന്ന പരമ്പരയിൽ അഭിനയിച്ചു. പിന്നീട് ഓഹരി എന്ന അമൃത പരമ്പരയിലും അഭിനയിച്ചു.

## അഭിനയിച്ച ചലച്ചിത്രങ്ങൾ

## പുരസ്കാരങ്ങൾ
**2013** - മികച്ച രണ്ടാമത്തെ നടിക്കുള്ള കേരള സംസ്ഥാന ചലച്ചിത്ര പുരസ്കാരം (ലെഫ്റ്റ് റൈറ്റ് ലെഫ്റ്റ്, കന്യക ടാക്കീസ്‌)
## റഫറൻസുകൾ

## പുറത്തേക്കുള്ള കണ്ണികൾ

* Watch Lena Interview on webindia123.com http://video.webindia123.com/p_interviews/actors/lena/index.htm  
* 
* http://popcorn.oneindia.in/artist/11822/2/lena.html 

വർഗ്ഗം:മലയാളചലച്ചിത്രനടിമാർ
വർഗ്ഗം:മികച്ച രണ്ടാമത്തെ നടിക്കുള്ള കേരളസംസ്ഥാന ചലച്ചിത്ര പുരസ്കാരം ലഭിച്ചവർ
വർഗ്ഗം:തൃശ്ശൂരിൽ നിന്നുള്ള ചലച്ചിത്രപ്രവർത്തകർ
ക്വാണ്ടം ജിസ്

സ്വതന്ത്ര ഭൂവിവര സോഫ്റ്റ്​വെയറുകളിൽ പ്രധാനപ്പെട്ടതാണ് **ക്വാണ്ടം ജി. ഐ.​എസ്**. ഭൂപടം നിർമ്മാണം മാത്രമല്ല, ഭൂപടങ്ങൾ പ്രദർശിപ്പിക്കുക, നവീകരിക്കുക, പുതിയവ സൃഷ്ടിക്കുക, ഭൂവിവര വ്യവസ്ഥയിൽ ലഭ്യമായ വിവരങ്ങൾ (രണ്ട് സ്ഥലങ്ങൾ തമ്മിലുള്ള അകലം, സ്ഥലങ്ങളുടെ വിസ്തീർണം, കൃഷിയിടങ്ങളുടെ അവസ്ഥ മുതലായവ) വിശകലനം ചെയ്യുക, നമ്മുടെ ആവശ്യത്തിനനുസരിച്ച് വിശകലനം ചെയ്ത വിവരങ്ങളെ പട്ടികാ രൂപത്തിലോ ഭൂപട രൂപത്തിലോ നൽകുക തുടങ്ങി നിരവധി പ്രവർത്തനങ്ങൾ എളുപ്പത്തിൽ ചെയ്യുന്നതിന് ഈ സോഫ്റ്റു​വെയർ സഹായിക്കുന്നു.

### റിലീസിംഗ് ചരിത്രം

## References

## ഇതും കാണുക
*കേരള സംസ്ഥാന ഭൂവിനിയോഗ ബോർഡ്

## പുറം കണ്ണികൾ

* Quantum GIS വെബ്സൈറ്റ്

വർഗ്ഗം:സ്വതന്ത്ര സോഫ്റ്റ്‌വെയർ
വർഗ്ഗം:ജി.ഐ.എസ്. സോഫ്റ്റ്‌വെയർ‎
വർഗ്ഗം:ഭൂവിവര വ്യവസ്ഥ
ആഗമാനന്ദൻ

ആഗമാനന്ദ സ്വാമികൾ 
thumb|300px|ആഗമാനന്ദ സ്വാമികൾ
കാലടി രാമകൃഷ്ണ-അദ്വൈതാശ്രമത്തിന്റെ സ്ഥാപകനും മതപ്രചാരകനും വിദ്യാഭ്യാസചിന്തകനുമായിരുന്നു  **ആഗമാനന്ദ സ്വാമികൾ** (1896 - 1961) . പണ്ട് ഹരിജൻ എന്ന് വ്യവഹരിച്ചിരുന്ന പുലയ സമുദായത്തിൽ നിന്നും മൂന്ന് സഹോദരന്മാരെ സ്വാമികൾ ആശ്രമത്തിൽ ചേർത്ത് പഠിപ്പിച്ചു.പത്മനാഭൻ ,അയ്യപ്പൻ, തങ്കച്ചൻ എന്നീ കുട്ടികൾ എല്ലാത്തിലും മിടുക്കരായി വളർന്നു. ഉദ്യോഗസ്ഥരായി. ഈ കുട്ടികളും സ്വാമികളും ചേർന്നാണ് ഇന്ന് ആശ്രമത്തിൽ കാണുന്ന വൃക്ഷലതാദികളെല്ലാം വച്ചുപിടിപ്പിച്ചത്. ഇതിൽ മൂത്ത സഹോദരനായ പത്മനാഭന്റെ മകനാണ് എഴുത്തുകാരനായ ബിജു.പി.നടുമുറ്റം

## ജീവിതരേഖ
കൊല്ലം ജില്ലയിലെ ചവറയിൽ ഒരു യാഥാസ്ഥിതിക ബ്രാഹ്മണകുടുംബത്തിലാണ് ഇദ്ദേഹം ജനിച്ചത്. പന്മന ചോലയിൽ പുതുമനമഠത്തിൽ പരമേശ്വരൻ നമ്പ്യാതിരിയും, ചവറ വടശ്ശേരി മഠത്തിൽ ലക്ഷ്മീദേവി അന്തർജനവുമായിരുന്നു മാതാപിതാക്കൾ. 1928 ൽ സന്ന്യാസം സ്വീകരിക്കുന്നതിനുമുൻപുള്ള പേര് കൃഷ്ണൻനമ്പ്യാതിരി എന്നായിരുന്നു. കുട്ടിക്കാലം മുതലേ ആധ്യാത്മികജീവിതത്തിൽ കൃഷ്ണന് വലിയ താത്പര്യമായിരുന്നു. സ്കൂൾ വിദ്യാർഥിയായിരുന്നപ്പോൾ ഒരു സനാതനധർമവിദ്യാർഥി സംഘം ഇദ്ദേഹത്തിന്റെ നേതൃത്വത്തിൽ രൂപംകൊണ്ടു. ബാംഗ്ളൂർ ശ്രീരാമകൃഷ്ണമഠാധിപതിയും ശ്രീരാമകൃഷ്ണശിഷ്യനുമായിരുന്ന നിർമ്മലാനന്ദസ്വാമിയെ 1913-ൽ കണ്ടുമുട്ടിയതു കൃഷ്ണൻ നമ്പ്യാതിരിയുടെ ജീവിതത്തിലെ ഒരു വഴിത്തിരിവായി ഭവിച്ചു. ശ്രീരാമകൃഷ്ണമിഷന്റെ ഒന്നാമത്തെ പ്രസിഡന്റായിരുന്ന ബ്രഹ്മാനന്ദസ്വാമി തിരുവനന്തപുരത്തെത്തിയപ്പോൾ കൃഷ്ണൻ നമ്പ്യാതിരി അദ്ദേഹത്തിൽ നിന്ന് ഉപദേശങ്ങൾ കൈക്കൊണ്ടു. സംസ്കൃതം ഐച്ഛികമായെടുത്ത് 1921-ൽ മദിരാശി സർവകലാശാലയിൽനിന്ന് ബി.എ. (ഓണേഴ്സ്) ബിരുദം നേടി. 1925-ൽ ശ്രീരാമകൃഷ്ണാശ്രമത്തിലെ ഒരംഗമായി ചേർന്നു. 1928-ലാണ് ബാംഗ്ളൂരിൽ വച്ച് 'ആഗമാനന്ദൻ' എന്ന സന്ന്യാസനാമം സ്വീകരിച്ചത്.

1936-ൽ ശ്രീരാമകൃഷ്ണപരമഹംസരുടെ ജന്മശതാബ്ദിവർഷത്തിൽ ആഗമാനന്ദസ്വാമി കാലടിയിൽ രാമകൃഷ്ണ-അദ്വൈതാശ്രമം സ്ഥാപിച്ചു. കൂടാതെ പുതുക്കാട്ട് മറ്റൊരാശ്രമവുംകൂടി സ്ഥാപിച്ചിട്ടുണ്ട്. അധഃസ്ഥിതോദ്ധാരണത്തിനും ജാതിനിർമാർജ്ജനത്തിനുംവേണ്ടി ആഗമാനന്ദ സ്വാമികൾ ഗണ്യമായി പ്രയത്നിച്ചിട്ടുണ്ട്. കേരളത്തിലെ ക്ഷേത്രങ്ങളിൽ ഉത്സവത്തോടനുബന്ധിച്ച് നടത്തുന്ന പരിപാടികളിൽ മതപ്രസംഗങ്ങൾക്ക് സ്ഥാനംകൊടുത്തത് ഇദ്ദേഹത്തിന്റെ നിർദ്ദേശപ്രകാരമാണ്. ശങ്കരാചാര്യരുടെ ജന്മസ്ഥലമായ കാലടിക്ക് ഭാരതത്തിന്റെ സാംസ്കാരിക ഭൂപടത്തിൽ അർഹിക്കുന്ന സ്ഥാനം നേടിക്കൊടുക്കുന്നതിൽ ആഗമാനന്ദൻ നിർവഹിച്ച സേവനം ശ്രദ്ധേയമാണ്. കാലടിയിലെ ശ്രീശങ്കരാ കോളജിന്റെ സ്ഥാപകനും ഇദ്ദേഹമാണ്. ആശ്രമത്തോട് അനുബന്ധിച്ച് ഒരു സംസ്കൃത സ്കൂൾ, അഗതിമന്ദിരം, 'ഹരിജനഹോസ്റ്റൽ', ഗ്രന്ഥശാല എന്നിവയും സ്ഥാപിക്കപ്പെട്ടു. അമൃതവാണി, പ്രബുദ്ധ കേരളം എന്നീ മാസികകളും ഇവിടെനിന്ന് പ്രസിദ്ധീകരിച്ചിരുന്നു.എന്നിവയാണ് ഇദ്ദേഹത്തിന്റെ ൽ പ്രധാനപ്പെട്ടവ.

1961-ൽ സ്വാമി സമാധി അടഞ്ഞു.

## കൃതികൾ
* വിവേകാനന്ദസന്ദേശം
* ശ്രീശങ്കരഭഗവദ്ഗീതാനിരൂപണം
* വിഷ്ണുപുരാണം (തർജുമ) 

## അവലംബം

വർഗ്ഗം:1896-ൽ ജനിച്ചവർ
വർഗ്ഗം: 1961-ൽ മരിച്ചവർ
വർഗ്ഗം:ജനിച്ച ദിവസം ഇല്ലാത്ത ജീവചരിത്രലേഖനങ്ങൾ
വർഗ്ഗം:മരിച്ച ദിവസം ഇല്ലാത്ത ജീവചരിത്രലേഖനങ്ങൾ

വർഗ്ഗം:കൊല്ലം ജില്ലയിൽ ജനിച്ചവർ
വർഗ്ഗം:ആത്മീയാചാര്യന്മാർ
വർഗ്ഗം:വിദ്യാഭ്യാസപ്രവർത്തകർ
വർഗ്ഗം:കേരളത്തിലെ സാമൂഹ്യ നവോത്ഥാന നായകർ
ഡാൻദോങ്

വടക്കു-കിഴക്കൻ ചൈനയിലെ ഒരു മുനിസിപ്പാലിറ്റിയാണ് **ഡാൻ‌ദോങ്**. *ടാൻടങ്* (Tantung) എന്നും ഇതറിയപ്പെടുന്നുണ്ട്. യാലു നദിക്കരയിൽ സ്ഥിതി ചെയ്യുന്ന കിഴക്കൻ ലിയാവോനിങ്ങിലെ (Liaoning) ഏറ്റവും വലിയ മുനിസിപ്പാലിറ്റിയായ ഡാൻദോങ് ഉത്തര കൊറിയിയിലേക്കുള്ള ഒരു കവാടമാണ്. ജനസംഖ്യ: 652, 891 (1991) ഒരു പ്രമുഖ വ്യാവസായിക നദീ തുറമുഖമാണ് ഡാൻദോങ്. കപ്പലുകൾക്കായി ഡോങ്ഗൗവിലുള്ള പുറം ഹാർബർ, യാലു നദിക്കരയിലെ പ്രദേശങ്ങൾ എന്നിവ ഉൾപ്പെടുന്നതാണ് ഡാൻദോങ് മുൻസിപ്പാലിറ്റി. തുണിത്തരങ്ങൾ, വുഡ്പൾപ്, പേപ്പർ, രാസവസ്തുക്കൾ, യന്ത്രസാമഗ്രികൾ, റബറുത്പന്നങ്ങൾ തുടങ്ങിയവ ഇവിടത്തെ പ്രധാന വ്യവസായികോത്പന്നങ്ങളാകുന്നു. യാലു നദിയിൽ ഒരു ജലവൈദ്യുതോർജ കേന്ദ്രവും പ്രവർത്തിക്കുന്നുണ്ട്.

1907-ൽ ഡാൻദോങ്ങിനെ റെയിൽ മാർഗ്ഗം വ. കിഴക്കൻ ചൈനയും കൊറിയയുമായി ബന്ധിപ്പിച്ചതോടെയാണ് ഈ പ്രദേശത്തിന്റെ വികസനം ആരംഭിച്ചത്. 1931-45 ൽ മഞ്ചൂറിയയിലെ ജാപ്പനീസ് അധിനിവേശ കാലത്ത് ഡാൻദോങ് വ്യാവസായികവത്കരിക്കപ്പെടുകയും, കൊറിയൻ യുദ്ധകാലത്ത് ഗണ്യമായി വികസിക്കുകയും ചെയ്തു. 1965 വരെ ആൻദോങ് (Andong) ഡോങ്ഗൗ (Donggou) ടവ്തുങ്കൗ (Tautung kow) എന്നീ പേരുകളിൽ ഈ പ്രദേശം അറിയപ്പെട്ടിരുന്നു. 

## അവലംബം

## പുറംകണ്ണികൾ
*http://dandongxpat.com/ 
*http://www.travelchinaguide.com/cityguides/liaoning/dandong/
*http://www.dandongguide.com/ 
*http://www.iron-foundry.com/
*http://www.flightstats.com/go/Airport/airportDetails.do?airportCode=DDG 

വർഗ്ഗം:ചൈനയിലെ നഗരങ്ങൾ
കല്ലമാല ബഹിഷ്ക്കരണം

സ്ത്രീകളുടെ, പ്രത്യേകിച്ച് അധ:സ്ഥിത സമുദായത്തിൽപ്പെട്ട സ്ത്രീകളുടെ പോരാട്ടങ്ങളിൽ ശ്രദ്ധേയമായ ഒന്നാണ് **കല്ലമാല സമരം**. പുലയർ തുടങ്ങിയ അധ:സ്ഥിത വിഭാഗങ്ങളിൽപ്പെടുന്ന സ്ത്രീകൾ അവരുടെ ജാതി അടിമത്തത്തിന്റെ അടയാളമെന്ന രീതിയിൽ കല്ല്, കുപ്പിച്ചില്ല് തുടങ്ങിയ ഭാരമേറിയ വസ്തുക്കൾ ആഭരണമായി ധരിക്കണമെന്ന നിർബന്ധം ഒരു കാലത്ത് കേരളത്തിലുണ്ടായിരുന്നു. അയ്യൻകാളി നേതൃത്വം കൊടുത്ത കല്ലുമാല ബഹിഷ്കരണ സമരം ഈ ആചാരത്തിനെതിരെയുള്ള പോരാട്ടമായിരുന്നു.

കല്ലമാല ബഹിഷ്കരിക്കുന്നത് ജാത്യാചാര ലംഘനമാണെന്നും പുലയ സ്ത്രീകൾ വീണ്ടും കല്ലുമാല ധരിക്കണമെന്നാവശ്യപ്പെട്ടു സവർണർ സമരക്കാരെ ആക്രമിക്കുക പതിവായിരുന്നു. പക്ഷെ ഒരടിക്ക് പകരം രണ്ടടിയെന്ന അയ്യൻകാളിയുടെ വിപ്ലവ മുദ്രാവാക്യത്തിൽ ആവേശഭരിതരായിരുന്ന മറുപക്ഷം തിരിച്ചടിച്ചു. പെരിനാട് കലാപത്തെത്തുടർന്ന് കല്ലുമാല ബഹിഷ്കരണ സമരം രക്തരൂക്ഷിതമായിക്കൊണ്ടിരിക്കെ, 1915 ൽ കൊല്ലം പീരങ്കിമൈതാനിയിൽ തലശ്ശേരിക്കാരി രത്‌നാഭായിയുടെ(ഇവർ ചെറുമർ സമുദായക്കാരിയായിരുന്നു. ചെറുമർ മലബാറിലെ പുലയർ തന്നെ-*മഹാനായ അയ്യങ്കാളിയും കേരള നവോത്ഥാനവും-ലിൻസ് കട്ടപ്പന) ഉടമസ്ഥതയിൽ നടന്നുകൊണ്ടിരുന്ന സർക്കസ് കൂടാരത്തിൽ വച്ച് അയ്യൻകാളിയുടെ നേതൃത്വത്തിൽ വിപുലമായ സമ്മേളനം നടന്നു. സവർണ്ണരുടെ അക്രമത്തെതുടർന്ന് വീടുപേക്ഷിച്ചുപോയവരടക്കം ആയിരക്കണക്കിന് പുലയ സ്ത്രീകൾ ഈ സമ്മേളനത്തിൽ ഒത്തു ചേർന്നു. ജാതീയതയുടെ അടയാളമായ കല്ലുമാല അറുത്തെറിയുവാൻ അദ്ദേഹം ആഹ്വാനം ചെയ്തു. സാധുജനങ്ങളുടെ ഈ സ്വാതന്ത്ര്യ പ്രഖ്യാപനത്തെ ഉയർന്ന ജാതിക്കാർ മാനിക്കണമെന്നും അദ്ദേഹം ആഹ്വാനം ചെയ്തു. സമ്മേളനത്തിനെത്തിയ സ്ത്രീകൾ തങ്ങളുടെ കഴുത്തിലെ കല്ലുമാലകൾ പൊട്ടിച്ചെറിഞ്ഞു. തെക്കൻ തിരുവിതാംകൂറിൽ സാമൂഹിക-സാമുദായിക -രാഷ്ട്രീയ രംഗത്ത്‌ വിപ്ലവകരമായ മാറ്റങ്ങൾക്കു തുടക്കം കുറിച്ച ചാന്നാർ സ്ത്രീകളുടെ മേൽമുണ്ട്‌ കലാപത്തിൻറെ പിന്തുടർച്ചയായിരുന്നു പുലയ സ്ത്രീകളുടെ കല്ലുമാല സമരം. 

## കമ്മാൻ കുളം
അന്നു നടന്ന ഒത്തുതീർപ്പ് കേസിൽ പുലയർക്കു വേണ്ടി വാദിച്ചത് അഡ്വ.ടി.എം.വർഗീസ് ആയിരുന്നു. അദ്ദേഹത്തിന് വക്കീൽ ഫീസ് കൊടുക്കാൻ പുലയർക്ക് സാമ്പത്തിക ശേഷിയില്ലാതിരുന്ന പുലയർ ഇതിനു പ്രതിഫലമായി അദ്ദേഹത്തിന്റെ വീടിനു വടക്കു വശത്ത് കുഴിച്ചു നൽകിയ കുളമാണു, ഇന്നു കൊല്ലം ജില്ലാ പഞ്ചായത്ത് കെട്ടിടത്തിന്റെ മുൻവശത്ത് നിലകൊള്ളുന്ന **കമ്മാൻ കുളം**. ഏതാണ്ട് 50 സെന്റ് സ്ഥലത്ത് പുലയർ കുഴിച്ചു നൽകിയ കുളം ഇന്ന് നികത്തി 25 സെന്റോളമായി എത്തി നിൽക്കുകയാണ്.

## അവലംബം

## പുറത്തേക്കുള്ള കണ്ണികൾ

* കേരള വിമെൻ 

വർഗ്ഗം:കേരളത്തിന്റെ ലിംഗസമത്വചരിത്രം

വർഗ്ഗം:കൊല്ലം ജില്ലയിലെ സമരങ്ങൾ
കാരപ്പൊങ്ങ്

കേരളത്തിൽ കാണപ്പെടുന്ന പൊങ്ങുവർഗ്ഗത്തിൽ ഉൾപ്പെടുന്ന ഒരിനം വന്മരമാണ് **കാരപ്പൊങ്ങ്** (ശാസ്ത്രീയനാമം: *Hopea utilis*). കാരക്കൊങ്ങ് എന്നും അറിയപ്പെടുന്നു. ഡിപ്റ്റെറോകാർപേസീ സസ്യകുടുംബത്തിൽ ഉൾപ്പെടുന്ന ഈ നിത്യഹരിത വൃക്ഷം ഐ.യു.സി.എൻ. ചുവന്ന പട്ടിക പ്രകാരം വംശനാശത്തിന്റെ വക്കിലാണ് കേരളത്തിൽ തെന്മലയിലും സൈലന്റ് വാലിയിലും തമിഴ്നാട്ടിൽ തിരുനെൽവേലിയിലും കുറ്റാലത്തുമാണ് ഇവ കൂടുതലായി കാണപ്പെടുന്നത്.

## വിവരണം
നിത്യഹരിതവനങ്ങളിൽ വളരുന്ന കാരപ്പൊങ്ങ് അധികം ചൂടും തണുപ്പും ഉള്ള പ്രദേശങ്ങളിൽ വളരുന്നില്ല. 25 മീറ്റർ വരെ ഉയരത്തിൽ ഇവ വളരുന്നു. ഇവയുടെ ഇലകൾ ഏകാന്തരമായാണ് വിന്യസിച്ചിരിക്കുന്നത്. ഇലകൾക്ക് ഏകദേശം 11 സെന്റീമീറ്റർ നീളവും 4 സെന്റീമീറ്റർ വീതിയുമുണ്ടാകുന്നു. ദ്വിലിംഗങ്ങളായ പുഷ്പങ്ങൾ വേനലിലാണ് പൂക്കുന്നത്. പൂക്കൾക്ക് അഞ്ചു ദളങ്ങൾ ഉണ്ട്. കായ മഴക്കാലമാകുമ്പോൾ മൂപ്പെത്തുന്നു. ഇവയുടെ സ്വാഭാവിക പുനരുത്ഭവം വളരെ കുറവാണ്. ഈടും ഉറപ്പും ഉണ്ടെങ്കിലും പൊട്ടിപ്പോകാൻ സാധ്യതയുള്ളതിനാൽ തടി കട്ടി ഉരുപ്പടിക്കായി ഉപയോഗിക്കുന്നു.

## അവലംബം

## പുറത്തേക്കുള്ള കണ്ണികൾ
* കൂടുതൽ വിവരവും കാണുന്ന ഇടങ്ങളും

വർഗ്ഗം:വൃക്ഷങ്ങൾ
വർഗ്ഗം:പശ്ചിമഘട്ടതദ്ദേശവാസിയായ സസ്യങ്ങൾ
വർഗ്ഗം:കേരളത്തിലെ അപൂർവ്വവും വംശനാശഭീഷണിയുള്ളതുമായ സസ്യങ്ങൾ
വർഗ്ഗം:ഡിപ്റ്ററോകാർപേസീ
വർഗ്ഗം:കേരളത്തിലെ സസ്യജാലം